title: Komisijas Īstenošanas regula (ES) 2016/1240 (2016. gada 18. maijs), ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu (Dokuments attiecas uz EEZ)

text:
               30.7.2016

               LV

               Eiropas Savienības Oficiālais Vēstnesis

               L 206/71

         KOMISIJAS ĪSTENOŠANAS REGULA (ES) 2016/1240
   (2016. gada 18. maijs),
   ar ko paredz noteikumus par to, kā Eiropas Parlamenta un Padomes Regulu (ES) Nr. 1308/2013 piemēro attiecībā uz valsts intervenci un privātās uzglabāšanas atbalstu
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1308/2013, ar ko izveido lauksaimniecības produktu tirgu kopīgu organizāciju un atceļ Padomes Regulas (EEK) Nr. 922/72, (EEK) Nr. 234/79, (EK) Nr. 1037/2001 un (EK) Nr. 1234/2007 (1), un jo īpaši tās 20. panta a), b), d), e), i), j), k), l), m), n) un o) punktu un 223. panta 3. punkta a), b) un c) apakšpunktu,
   ņemot vērā Eiropas Parlamenta un Padomes 2013. gada 17. decembra Regulu (ES) Nr. 1306/2013 par kopējās lauksaimniecības politikas finansēšanu, pārvaldību un uzraudzību un Padomes Regulu (EEK) Nr. 352/78, (EK) Nr. 165/94, (EK) Nr. 2799/98, (EK) Nr. 814/2000, (EK) Nr. 1290/2005 un (EK) Nr. 485/2008 atcelšanu (2) un jo īpaši tās 62. panta 2. punkta a), b), c) un i) apakšpunktu un 64. panta 7. punkta a) apakšpunktu,
   ņemot vērā Padomes 2013. gada 16. decembra Regulu (ES) Nr. 1370/2013 par konkrēta atbalsta un kompensāciju noteikšanas pasākumiem saistībā ar lauksaimniecības produktu tirgu kopīgo organizāciju (3) un jo īpaši tās 2. panta 3. punktu un 3. panta 4. punktu,
   tā kā:

               (1)

               Padomes Regula (EK) Nr. 1234/2007 (4) tika aizstāta ar Regulu (ES) Nr. 1308/2013, kurā noteikti jauni noteikumi par valsts intervenci un privātās uzglabāšanas atbalstu. Tā turklāt Komisiju pilnvaro šajā sakarā pieņemt deleģētos aktus un īstenošanas aktus. Lai nodrošinātu valsts intervences un privātās uzglabāšanas atbalsta shēmu sekmīgu darbību jaunajā tiesiskajā regulējumā, ar šādiem aktiem ir jāpieņem daži noteikumi. Ar minētajiem aktiem vajadzētu aizstāt Komisijas Regulu (EEK) Nr. 3427/87 (5), Regulu (EEK) Nr. 2351/91 (6), Regulu (EK) Nr. 720/2008 (7), Regulu (EK) Nr. 826/2008 (8), Regulu (EK) Nr. 1130/2009 (9) un Regulu (ES) Nr. 1272/2009 (10). Minētās regulas ir atceltas ar Komisijas Deleģēto regulu (ES) 2016/1238 (11).

               (2)

               Regulas (ES) Nr. 1308/2013 11. pants nosaka, ka valsts intervence attiecas uz parastajiem kviešiem, cietajiem kviešiem, miežiem, kukurūzu, nelobītiem rīsiem, svaigu vai atdzesētu liellopu un teļa gaļu, sviestu un vājpiena pulveri saskaņā ar minētajā regulā izklāstītajiem nosacījumiem.

               (3)

               Regulas (ES) Nr. 1308/2013 17. pants nosaka, ka atbalstu par privāto uzglabāšanu var piešķirt attiecībā uz balto cukuru, olīveļļu, linšķiedru, svaigu vai atdzesētu gaļu no vismaz astoņus mēnešus veciem liellopiem, sviestu, sieru, vājpiena pulveri, cūkgaļu un aitas un kazas gaļu saskaņā ar minētajā regulā izklāstītajiem nosacījumiem.

               (4)

               Regula (ES) Nr. 1370/2013 nosaka noteikumus par valsts intervences cenām, valsts intervences iepirkumu kvantitatīvos ierobežojumus un par privātu uzglabāšanu izmaksātā atbalsta apmēra noteikšanu.

               (5)

               Lai vienkāršotu ar valsts intervences un privātās uzglabāšanas atbalsta shēmām saistītos pārvaldības un kontroles mehānismus un uzlabotu to iedarbīgumu, ir jānosaka kopīgi noteikumi attiecībā uz visiem Regulas (ES) Nr. 1308/2013 11. un 17. pantā uzskaitītajiem produktiem.

               (6)

               Saskaņā ar Regulas (ES) Nr. 1308/2013 13. panta 1. punktu Komisija, ja tas vajadzīgs attiecīgajā tirgus situācijā, var nolemt, ka jāveic cieto kviešu, miežu, kukurūzas un nelobīto rīsu iepirkšana. Ja vidējā tirgus cena reprezentatīvā laikposmā ir mazāka par 85 % no salīdzināmā robežlieluma, kas noteikts Regula (ES) Nr. 1308/2013 7. panta 1. punktā, valsts intervenci var sākt arī attiecībā uz liellopu gaļu. Šādos gadījumos iepirkšanu veic konkursa kārtībā.

               (7)

               Saskaņā ar Regulas (ES) Nr. 1370/2013 4. panta 1. punktu Komisija var noteikt apmēru atbalstam par tādu produktu privātu uzglabāšanu, kas uzskaitīti Regulas (ES) Nr. 1308/2013 17. pantā, vai nu ar konkursa procedūru, vai iepriekš nosakot atbalsta apmēru.

               (8)

               Lai valsts intervences un privātās uzglabāšanas atbalsta shēmas darbotos efektīvi, tirgus dalībniekiem būtu jāizmanto metode, ko maksājumu aģentūra darījusi pieejamu attiecībā uz piedāvājumu (offer), konkursa piedāvājumu (tender) un pieteikumu (application) iesniegšanu.

               (9)

               Lai nodrošinātu shēmu pareizu pārvaldību, būtu jānosaka noteikumi attiecībā uz intervenci par fiksētu cenu, attiecībā uz konkursa procedūrām intervences produktu iepirkšanai, intervences krājumu pārdošanai vai privātās uzglabāšanas atbalsta maksimālā apmēra noteikšanai un attiecībā uz privātās uzglabāšanas atbalsta iepriekšnoteikšanu, kā arī piedāvājumu, konkursa piedāvājumu un pieteikumu iesniegšanas kārtību un pieņemamību.

               (10)

               Lai uzlabotu valsts intervences efektivitāti, izbeidzot izmantot mazus uzglabāšanas kompleksus, kas var būt izkliedēti pa visu reģionu, būtu jānosaka intervences produktu uzglabāšanas vietu minimālā ietilpība, bet tai nevajadzētu būt piemērojamai gadījumos, kad no uzglabāšanas vietas var viegli piekļūt upes, jūras vai dzelzceļa savienojumam.

               (11)

               Tā kā produkti, uz kuriem attiecas valsts intervences un privātās uzglabāšanas atbalsta shēmas, no ražošanas vai ražas ievākšanas laika un uzglabāšanas prasību viedokļa atšķiras, tiem ir jāparedz īpaši atbilstības nosacījumi.

               (12)

               Lai valsts intervences un privātās uzglabāšanas atbalsta shēmas tiktu pārvaldītas pareizi, ir jānosaka minimālais daudzums, par kuru mazāka daudzuma iepirkšanas vai pārdošanas piedāvājumu vai konkursa piedāvājumu maksājumu aģentūra nevar pieņemt, vai jānolemj, vai noteikt maksimālo privātās uzglabāšanas atbalsta apmēru. Tomēr, ja vairumtirdzniecības nosacījumi un prakse vai dalībvalstī spēkā esošie vides jomas noteikumi dod pamatu izmantot lielāku minimālo daudzumu, nekā noteikts šajā regulā, attiecīgajai maksājumu aģentūrai vajadzētu būt tiesībām iepirkšanai par fiksētu cenu pieprasīt šādu lielāku minimālo daudzumu.

               (13)

               Lai garantētu intervences piedāvājuma vai konkursa piedāvājuma nopietnību un nodrošinātu, ka pasākumam būs vajadzīgā ietekme uz tirgu, gan attiecībā uz intervenci par fiksētu cenu, gan attiecībā uz intervenci konkursa kārtībā ir jānosaka nodrošinājuma līmenis.

               (14)

               Lai nodrošinātu efektīvu valsts intervences shēmas pārvaldību, būtu jāparedz dalībvalstu un Komisijas savstarpēji paziņojumi par iesniegtajiem piedāvājumiem un konkursa piedāvājumiem. Būtu jāievieš pasākumi, kas vajadzīgi, lai tiktu ievēroti Regulas (ES) Nr. 1370/2013 3. pantā noteiktie kvantitatīvie ierobežojumi.

               (15)

               Pamatojoties uz saņemtajiem piedāvājumiem un konkursa piedāvājumiem, var noteikt maksimālo iepirkšanas cenu vai maksimālo privātās uzglabāšanas atbalsta apmēru. Tomēr tirgū var rasties situācijas, kurās ekonomisku apsvērumu vai citu apsvērumu dēļ var būt vajadzīgs šādu cenu vai atbalsta apmēru nenoteikt un visus saņemtos konkursa piedāvājumus noraidīt.

               (16)

               Lai garantētu skaidru un rezultatīvu valsts intervences shēmas darbību, ir jāparedz vispārīgi noteikumi par piegādes rīkojuma izdošanu un produktu piegādi uz maksājumu aģentūras norādīto uzglabāšanas vietu. Turklāt, ņemot vērā labības un rīsu nozares, kā arī liellopu gaļas, sviesta un vājpiena pulvera nozares specifiku, šīm nozarēm ir jāparedz īpaši noteikumi.

               (17)

               Lai uzglabātos intervences krājumus pareizi pārvaldītu, ņemot vērā labības un rīsu nozares specifiku, ir jāprecizē dalībvalstu pienākumi attiecībā uz maksimālo attālumu līdz uzglabāšanas vietai un izmaksas, kas jāsedz, ja šis attālums ir pārsniegts.

               (18)

               Lai piemērotu Komisijas Deleģētajā regulā (ES) Nr. 907/2014 (12) sniegtos kopīgos noteikumus, ir lietderīgi paredzēt, ka uzglabāšanas laikā produkti jāpārbauda minētās regulas 3. pantā paredzētajā kārtībā. Pārņemšanas protokols būtu jāizdod, pamatojoties uz minētajām pārbaudēm un analīzēm.

               (19)

               Lai nodrošinātu valsts intervences ietvaros uzglabāto produktu labo kvalitāti, gadījumiem, kad produkti neatbilst piemērojamajām atbilstības prasībām, tirgus dalībniekam būtu jāparedz pienākums produktus pieņemt atpakaļ un segt visus izdevumus par laiku, kad produkti glabāti uzglabāšanas vietās.

               (20)

               Ja liellopu gaļa jāatkaulo, šai nozarei ir jāparedz īpaši noteikumi papildus vispārīgajiem noteikumiem.

               (21)

               Būtu jānosaka maksājumu noteikumi, paredzot cenu koriģēšanu atkarībā no produkta kvalitātes vai uzglabāšanas vietas novietojuma. Lai tirgus dalībniekiem dotu laiku pielāgoties jaunajai valsts intervences shēmai, daži cenu koriģēšanas nosacījumi labībai būtu jāpiemēro tikai no 2017./2018. tirdzniecības gada sākuma.

               (22)

               Lai sniegtu vajadzīgo informāciju par produktu īpašībām un to uzglabāšanas vietu, maksājumu aģentūrai, kuras rīcībā ir pārdodamie intervences krājumi, būtu jāsagatavo un jāpublicē uzaicinājumi iesniegt konkursa piedāvājumu. Šādā nolūkā no šāda paziņojuma publicēšanas datuma līdz pirmajam konkursa piedāvājumu iesniegšanas beigu termiņam būtu jāpaiet saprātīgam laikam.

               (23)

               Pamatojoties uz konkursa piedāvājumiem un situāciju Savienības tirgū, Komisijai būtu jāpieņem lēmums, vai noteikt minimālo intervences pārdošanas cenu vai ne. Maksājumu aģentūras konkursa piedāvājumus par pārdošanai pieejamajiem produktiem vai nu pieņems, vai noraidīs atkarībā no minētā lēmuma. Būtu jāpieņem īpaši noteikumi par liellopu gaļas, sviesta un vājpiena pulvera piešķiršanu.

               (24)

               Lai būtu vieglāk pārdot dalībvalsts uzglabāšanas vietās vēl glabātos ļoti mazos produktu daudzumus un būtu nodrošināta pareiza sistēmas pārvaldība, ir lietderīgi paredzēt, ka maksājumu aģentūrai ir tiesības uz savu atbildību sākt tādu intervences produktu daudzumu tālākpārdošanas konkursa procedūru, mutatis mutandis piemērojot noteikumus, kas noteikti attiecībā uz Savienības sāktajām konkursa procedūrām, lai nodrošinātu vienlīdzīgu piekļuvi visām attiecīgajām personām. Šā paša iemesla dēļ maksājumu aģentūrām būtu jāatļauj laist tiešā pārdošanā produktu daudzumus, kurus pēc apskates ikgadējā inventarizācijā vai inspekcijā pēc pieņemšanas intervencē vairs nevar pārpakot vai kuri ir sabojājušies.

               (25)

               Lai nodrošinātu, ka privātās uzglabāšanas atbalsta shēmu var pienācīgi uzraudzīt, būtu jānorāda uzglabāšanas līguma noslēgšanai vajadzīgā informācija, kā arī līgumslēdzēju pušu saistības un nosacījumi nodošanai uzglabāšanā, it sevišķi tie, kas par uzglabāšanas darbību pārbaudi atbildīgajai kompetentajai iestādei ļauj efektīvi inspicēt uzglabāšanas apstākļus. Būtu jānosaka arī noteikumi par līgumisko uzglabāšanas periodu.

               (26)

               Lai nodrošinātu privātās uzglabāšanas atbalsta shēmas efektīvu darbību, ir jāparedz vispārīgi noteikumi par produktu izņemšanu no uzglabāšanas un privātās uzglabāšanas atbalsta izmaksāšanu. Ņemot vērā sviesta un vājpiena pulvera specifiku, papildus vispārīgajiem noteikumiem jāparedz īpaši noteikumi.

               (27)

               Ja privātās uzglabāšanas atbalsta apmēru nosaka iepriekš, ir lietderīgi paredzēt pārdomu periodu, kas dotu iespēju novērtēt tirgus situāciju, pirms paziņot lēmumus par atbalsta pieteikumiem. Turklāt, lai nepieļautu pārmērīgu vai spekulatīvu privātās uzglabāšanas shēmas izmantošanu, attiecīgā gadījumā būtu jāparedz noteikumi par īpašiem pasākumiem, kurus piemēro izskatāmiem pieteikumiem. Šādiem pasākumiem ir vajadzīga ātra rīcība, un Komisijai vajadzētu būt pilnvarotai rīkoties, nepiemērojot Regulas (ES) Nr. 1308/2013 229. panta 2. vai 3. punktā minēto procedūru, un bez kavēšanās veikt visus vajadzīgos pasākumus.

               (28)

               Lai aizsargātu Savienības finansiālās intereses, būtu jāpieņem pienācīgi kontroles pasākumi pārkāpumu un krāpšanas apkarošanai. Minētajos kontroles pasākumos būtu jāparedz pilnīga administratīvā pārbaude, ko papildina pārbaudes uz vietas. Lai nodrošinātu, ka dalībvalstu pieeja ir taisnīga un vienveidīga, būtu jānosaka šādu kontroles pasākumu tvērums, saturs, grafiks un paziņošana.

               (29)

               Nepamatoti izmaksātās summas būtu jāatgūst saskaņā ar Komisijas Īstenošanas regulu (ES) Nr. 908/2014 (13).

               (30)

               Lai valsts intervences un privātās uzglabāšanas atbalsta shēmas tiktu pārvaldītas efektīvi, ir dalībvalstīm jāparedz pienākums Komisiju periodiski informēt par situāciju attiecībā uz krājumiem, par produktiem, ko ievieto uzglabāšanas vietās vai no tām izņem, un par situāciju attiecībā uz Regulas (ES) Nr. 1308/2013 11. un 17. pantā uzskaitīto produktu cenām un ražošanu.

               (31)

               Šajā regulā paredzētie pasākumi ir saskaņā ar Lauksaimniecības tirgu kopīgās organizācijas komitejas atzinumu,

         IR PIEŅĒMUSI ŠO REGULU.
   I SADAĻA

      VISPĀRĪGI NOTEIKUMI

      I NODAĻA

         Ievadnoteikums

   1. pants
   Darbības joma
   1.   Šī regula paredz noteikumus par to, kā piemērot Regulu (ES) Nr. 1308/2013 un Regulu (ES) Nr. 1370/2013 attiecībā uz:

               a)

               Regulas (ES) Nr. 1308/2013 11. pantā uzskaitīto produktu iepirkšanu un pārdošanu valsts intervencē;

               b)

               privātās uzglabāšanas atbalsta piešķiršanu par produktiem, kas uzskaitīti Regulas (ES) Nr. 1308/2013 17. pantā.

         2.   Šo regulu piemēro, neskarot īpašus noteikumus, kas īstenošanas regulās noteikti attiecībā uz:

               a)

               produktu iepirkšanas konkursa procedūras sākšanu vai intervences produktu pārdošanas sākšanu; vai

               b)

               konkursa procedūras sākšanu vai privātās uzglabāšanas atbalsta apmēra iepriekšnoteikšanu.

      II NODAĻA

         Vispārīgi kopīgie noteikumi

   2. pants
   Piedāvājumu, konkursa piedāvājumu un pieteikumu iesniegšanas kārtība un pieņemamība
   1.   Tirgus dalībnieki valsts intervences piedāvājumus un konkursa piedāvājumus, kā arī privātās uzglabāšanas atbalsta konkursa piedāvājumus un pieteikumus uz šo atbalstu iesniedz, izmantojot metodi, ko darījusi pieejamu attiecīgās dalībvalsts maksājumu aģentūra.
   2.   Piedāvājums, konkursa piedāvājums vai pieteikums ir pieņemams, ja tas ir iesniegts tās dalībvalsts oficiālajā valodā vai kādā no tās dalībvalsts oficiālajām valodām, kurā piedāvājumu, konkursa piedāvājumu vai pieteikumu iesniedz, un tajā, izmantojot veidlapu, kuru dara pieejamu maksājumu aģentūra, ir sniegta vismaz šī informācija:

               a)

               tirgus dalībnieka nosaukums, adrese un PVN reģistrācijas numurs dalībvalstī, kurā tirgus dalībnieks veic savu galveno darbību;

               b)

               produkts vai produkta veids, attiecīgā gadījumā ar attiecīgo KN kodu;

               c)

               piedāvājumā, konkursa piedāvājumā vai pieteikumā norādītais daudzums, attiecīgā gadījumā – ņemot vērā 5. pantā noteiktos minimālos daudzumus.

         3.   Tirgus dalībnieks piedāvājumā, konkursa piedāvājumā vai pieteikumā neiekļauj nekādus papildu nosacījumus, kas nav noteikti šajā regulā vai attiecīgajā īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu.
   4.   Ja piedāvājumu, konkursa piedāvājumu vai pieteikumu iesniegšanas termiņš ir oficiāla brīvdiena, piedāvājumus, konkursa piedāvājumus vai pieteikumus iesniedz ne vēlāk kā pēdējā darbdienā pirms oficiālās brīvdienas.
   5.   Uzskata, ka maksājumu aģentūra piedāvājumus, konkursa piedāvājumus vai pieteikumus, kuri iesniegti sestdienā, svētdienā vai oficiālā brīvdienā, saņēmusi pirmajā darbdienā pēc dienas, kurā tie iesniegti.
   6.   Piedāvājumus, konkursa piedāvājumus vai pieteikumus pēc to iesniegšanas neatsauc un negroza.
   7.   Pieņemamos piedāvājumus, konkursa piedāvājumus vai pieteikumus un attiecīgos daudzumus maksājumu aģentūra reģistrē dienā, kurā tie saņemti.
   8.   Tiesības un pienākumi, kas izriet no piedāvājuma, konkursa piedāvājuma vai pieteikuma pieņemšanas, nav nododami citām personām.
   II SADAĻA

      VALSTS INTERVENCE

      I NODAĻA

         Īpaši noteikumi, kas attiecas uz valsts intervenci

   3. pants
   Intervences produktu uzglabāšanas vietas
   1.   Katrai intervences produktu uzglabāšanas vietai (“uzglabāšanas vieta”) ir šāda minimālā uzglabāšanas ietilpība:

               a)

               attiecībā uz labību: 5 000 tonnu, no 2017./2018. gada valsts intervences perioda 7 500 tonnu, no 2018./2019. gada perioda 10 000 tonnu, no 2019./2020. gada perioda 15 000 tonnu;

               b)

               attiecībā uz rīsiem: 5 000 tonnu, no 2017./2018. gada valsts intervences perioda 7 500 tonnu, no 2018./2019. gada perioda 10 000 tonnu;

               c)

               attiecībā uz sviestu un vājpiena pulveri: 400 tonnu, no 2017. gada valsts intervences perioda 600 tonnu, no 2018. gada perioda 800 tonnu.

         Ja dalībvalsts gadā vidēji saražo mazāk nekā 20 miljonus tonnu labības, tā no 2019./2020. gada perioda var turpināt piemērot 10 000 tonnu minimālo uzglabāšanas ietilpību.
   2.   Šajā pantā “minimālā uzglabāšanas ietilpība” ir minimālā ietilpība, kurai nav jābūt pieejamai pastāvīgi, bet kura ir viegli panākama laikā, kad varētu notikt iepirkšana.
   3.   Maksājumu aģentūra no 1. punkta var atkāpties tikai tad, ja tā pierāda, ka minētajā punktā piesauktā minimālā uzglabāšanas ietilpība nav pieejama, un ja no aizstājējām uzglabāšanas vietām var viegli piekļūt upes, jūras vai dzelzceļa savienojumam.
   4. pants
   Produktu atbilstības noteikšana
   1.   Produktu atbilstību valsts intervences vajadzībām nosaka ar šādos noteikumos norādītajām metodēm:

               a)

               attiecībā uz labību – I pielikuma I, II, III un IV daļa;

               b)

               attiecībā uz rīsiem – II pielikuma I daļa;

               c)

               attiecībā uz liellopu gaļu – III pielikuma I daļa;

               d)

               attiecībā uz sviestu – šīs regulas IV pielikuma I daļa un Komisijas Regula (EK) Nr. 273/2008 (14);

               e)

               attiecībā uz vājpiena pulveri – šīs regulas V pielikuma I daļa un Regula (EK) Nr. 273/2008.

         2.   Valsts intervences labības kvalitāti nosaka ar I pielikumā minētajām metodēm, kas noteiktas tajās attiecīgo Eiropas vai starptautisko standartu jaunākajās redakcijās, kuras ir spēkā attiecīgā tirdzniecības gada pirmajā dienā.

      II NODAĻA

         Produktu iepirkšana intervencē

      1. iedaļa

         Vispārīgi noteikumi

   5. pants
   Minimālie piedāvājamie vai konkursā piedāvājamie produktu daudzumi
   1.   Minimālie iepirkšanai piedāvājamie vai konkursā piedāvājamie produktu daudzumi ir:

               a)

               parastajiem kviešiem, miežiem un kukurūzai – 160 tonnas;

               b)

               cietajiem kviešiem – 20 tonnas;

               c)

               rīsiem – 40 tonnas;

               d)

               liellopu gaļai – 20 tonnas;

               e)

               sviestam – 30 tonnas;

               f)

               vājpiena pulverim – 30 tonnas.

         Ja dalībvalsts gadā vidēji saražo mazāk nekā 20 miljonus tonnu labības, tā var nolemt uz parastajiem kviešiem, miežiem un kukurūzu attiecināt 120 tonnu minimālo daudzumu.
   2.   Maksājumu aģentūra var noteikt minimālo daudzumu, kas ir lielāks par 1. punktā noteikto, ja to attaisno vairumtirdzniecības apstākļi un prakse vai attiecīgajā dalībvalstī spēkā esošie vides jomas noteikumi.
   6. pants
   Produktu iepirkšanas nodrošinājuma līmenis
   Tā Deleģētās regulas (ES) 2016/1238 4. panta a) punktā prasītā nodrošinājuma līmenis, kas jāiemaksā, iesniedzot piedāvājumu vai konkursa piedāvājumu par produktu iepirkšanu valsts intervencē, ir šāds:

               a)

               labībai – EUR 20 par tonnu;

               b)

               rīsiem – EUR 30 par tonnu;

               c)

               liellopu gaļai – EUR 300 par tonnu;

               d)

               sviestam – EUR 50 par tonnu;

               e)

               vājpiena pulverim – EUR 50 par tonnu.

         7. pants
   Piedāvājumu un konkursa piedāvājumu iesniegšanas kārtība un pieņemamība
   1.   Piedāvājums vai konkursa piedāvājums ir pieņemams, ja tas atbilst prasībām, kas noteiktas 2. pantā un – konkursa procedūras gadījumā – 12. pantā minētajā īstenošanas regulā par konkursa procedūras sākšanu. Tas arī atbilst šādiem nosacījumiem:

               a)

               tajā ir iekļauta vismaz šāda informācija:

                           i)

                           attiecībā uz rīsiem – veids un šķirne;

                           ii)

                           attiecībā uz produktiem, kas nav liellopu gaļa, – vieta, kurā produkts tiek glabāts piedāvājuma vai konkursa piedāvājuma iesniegšanas laikā;

                           iii)

                           attiecībā uz labību un rīsiem – uzglabāšanas vieta, par kuru tiek iesniegts piedāvājums vai konkursa piedāvājums;

                           iv)

                           attiecībā uz labību un rīsiem – ražas novākšanas gads un Savienības apgabals vai apgabali, kuros tie audzēti;

                           v)

                           attiecībā uz sviestu un vājpiena pulveri – ražošanas datums;

                           vi)

                           attiecībā uz sviestu un vājpiena pulveri – tā apstiprinātā uzņēmuma nosaukums un apstiprināšanas numurs, kurā produkts ražots;

               b)

               tirgus dalībnieks ir iemaksājis nodrošinājumu saskaņā ar Deleģētās regulas (ES) 2016/1238 4. panta a) punktu;

               c)

               attiecībā uz labību un rīsiem – tirgus dalībnieks ir:

                           i)

                           apliecinājis, ka produktu izcelsmes vieta ir Savienība;

                           ii)

                           apliecinājis, ka piedāvājums vai konkursa piedāvājums attiecas uz viendabīgu partiju, kurā, ja piedāvā rīsus, jābūt vienas šķirnes nelobītiem rīsiem;

                           iii)

                           paziņojis, vai pēc ražas novākšanas ir veikta kāda apstrāde, un – attiecīgā gadījumā – izmantotā līdzekļa nosaukumu, un apliecinājis, ka tas ir lietots atbilstoši lietošanas nosacījumiem un ka līdzeklis ir atļauts saskaņā ar Eiropas Parlamenta un Padomes Regulu (EK) Nr. 1107/2009 (15).

         2.   Attiecībā uz produktiem, kas nav liellopu gaļa, tirgus dalībnieks, izmantojot 2. panta 2. punktā minēto veidlapu, var lūgt produktu pārņemt uzglabāšanas vietā, kurā tas tiek glabāts piedāvājuma vai konkursa piedāvājuma iesniegšanas laikā, ja vien attiecīgā uzglabāšanas vieta atbilst Deleģētās regulas (ES) 2016/1238 7. panta 1. punktā un šīs regulas 3. pantā noteiktajām prasībām.
   8. pants
   Maksājumu aģentūras veikta piedāvājumu un konkursa piedāvājumu verifikācija
   1.   Maksājumu aģentūras par piedāvājumu un konkursa piedāvājumu pieņemamību lemj, pamatojoties uz 2. un 7. pantā paredzētajiem nosacījumiem.
   Ja maksājumu aģentūra nolemj, ka piedāvājums vai konkursa piedāvājums ir nepieņemams, tā trīs darbdienu laikā pēc piedāvājuma vai konkursa piedāvājuma saņemšanas par to informē attiecīgo tirgus dalībnieku. Ja tirgus dalībnieks, kas iesniedzis piedāvājumu, šādu informāciju nesaņem, piedāvājums tiek uzskatīts par pieņemamu.
   2.   Kas attiecas uz labību un rīsiem, pēc tam, kad maksājumu aģentūra ir verificējusi, ka piedāvājumi vai konkursa piedāvājumi ir pieņemami, var administratīvi pārbaudīt 7. panta 1. punkta c) apakšpunktā minēto apliecinājumu atbilstību, vajadzības gadījumā – ar tās maksājumu aģentūras palīdzību, kura atbild par tirgus dalībnieka norādīto uzglabāšanas vietu, saskaņā ar 57. panta 2. punktu.
   9. pants
   Piedāvājumu un konkursa piedāvājumu paziņošana Komisijai
   1.   Dalībvalstis Komisijai par visiem pieņemamajiem piedāvājumiem un konkursa piedāvājumiem paziņo šādos termiņos:

               a)

               piedāvājumu gadījumā paziņojumus iesniedz katru otrdienu ne vēlāk kā 12.00 (pēc Briseles laika) un tie attiecas uz tiem produktu daudzumiem, par kuriem iepriekšējā nedēļā ir iesniegts pieņemams piedāvājums, un saistīto informāciju.
               Ja piedāvātie daudzumi tuvojas Regulas (ES) Nr. 1370/2013 3. panta 1. punktā noteiktajiem ierobežojumiem, Komisija dalībvalstis informē par to, no kuras dienas tās Komisijai informāciju paziņo katru darbdienu.
               No minētās dienas dalībvalstis Komisijai ik darbdienu ne vēlāk kā plkst. 14.00 (pēc Briseles laika) paziņo par daudzumiem, kas piedāvāti intervencei iepriekšējā darbdienā;

               b)

               konkursa piedāvājumu gadījumā piemēro termiņus, kas noteikti īstenošanas regulā par konkursa procedūras sākšanu.

         2.   Šā panta 1. punkta a) un b) apakšpunktā minētajos paziņojumos neiekļauj tirgus dalībnieka nosaukumu, adresi un PVN reģistrācijas numuru un – sviesta un vājpiena pulvera gadījumā – apstiprinātā uzņēmuma nosaukumu un apstiprināšanas numuru.
   3.   Ja dalībvalsts Komisijai 1. punkta a) un b) apakšpunktā minētajos termiņos nepaziņo ne par vienu pieņemamu konkursa piedāvājumu vai pieteikumu, uzskata, ka tā ir Komisijai sniegusi nulles paziņojumu.

      2. iedaļa

         Iepirkšana par fiksētu cenu

   10. pants
   Kārtība, kādā iesniedz piedāvājumus par parasto kviešu, sviesta un vājpiena pulvera iepirkšanu par fiksētu cenu
   Piedāvājumus maksājumu aģentūrai var iesniegt, tiklīdz sākas Regulas (ES) Nr. 1308/2013 12. pantā noteiktie valsts intervences laikposmi.
   11. pants
   Kvantitatīvo ierobežojumu ievērošanas pasākumi
   1.   Lai izpildītu Regulas (ES) Nr. 1370/2013 3. panta 1. punktā noteiktos kvantitatīvos ierobežojumus, Komisija, kā paredzēts minētās regulas 3. panta 6. punkta a) apakšpunktā, lemj:

               a)

               beigt intervences produktu iepirkšanu par fiksētu cenu;

               b)

               ja visa piedāvātā daudzuma pieņemšana novestu pie maksimālā daudzuma pārsniegšanas, noteikt piešķīruma koeficientu, kas piemērojams kopējam daudzumam piedāvājumos, kuri no katra tirgus dalībnieka saņemti un par kuriem Komisijai paziņots lēmuma dienā;

               c)

               attiecīgā gadījumā – noraidīt neizskatītos piedāvājumus, kas iesniegti dalībvalstu maksājumu aģentūrām.

         Komisija izlemj divu darbdienu laikā pēc 9. panta 1. punkta a) apakšpunkta pirmajā daļā minētā paziņojuma saņemšanas un piecu darbdienu laikā pēc 9. panta 1. punkta a) apakšpunkta trešajā daļā minētā paziņojuma saņemšanas.
   Ja paziņošanas diena Komisijai ir oficiāla brīvdiena, šā panta vajadzībām termiņš sāk ritēt nākamajā darbdienā pēc attiecīgās oficiālās brīvdienas. Ja šādas oficiālas brīvdienas ietilpst Komisijas lēmuma pieņemšanas termiņā, skaita tikai darbdienas.
   2.   Atkāpjoties no 2. panta 6. punkta, tirgus dalībnieks, kuram piemēro 1. punkta b) apakšpunktā minēto piešķīruma koeficientu, piecu darbdienu laikā pēc dienas, kad stājas spēkā lēmums, ar kuru nosaka piešķīruma koeficientu, var nolemt savu konkursa piedāvājumu atsaukt.

      3. iedaļa

         Iepirkšana konkursa kārtībā

   12. pants
   Konkursa procedūra
   1.   Regulas (ES) Nr. 1308/2013 11. pantā minēto produktu iepirkšanas konkursa procedūru sāk ar īstenošanas regulu par konkursa procedūras sākšanu, kurā ietver šādu informāciju:

               a)

               aptvertie produkti un:

                           i)

                           attiecībā uz rīsiem – veids un šķirne;

                           ii)

                           attiecībā uz liellopu gaļu – vai konkursa procedūrā iepērk atkaulojamus liemeņus vai bez atkaulošanas glabājamus liemeņus;

               b)

               aptvertais periods (“konkursa periods”) un vajadzības gadījumā dažādie apakšperiodi, kuros var iesniegt konkursa piedāvājumus.

         2.   Komisija var sākt konkursa procedūru liellopu gaļas iepirkšanai pa kategorijām un dalībvalstīm vai to reģioniem, kā paredzēts Regulas (ES) Nr. 1308/2013 13. panta 1. punkta c) apakšpunktā, pamatojoties uz divām jaunākajām reģistrētajām nedēļas tirgus cenām. Komisija var minēto konkursa procedūru slēgt, kā paredzēts minētās regulas 13. panta 2. punktā, pamatojoties uz jaunākajām reģistrētajām nedēļas tirgus cenām.
   3.   Ja Komisija sāk Regulas (ES) Nr. 1370/2013 3. panta 3. punktā minēto ierobežoto konkursa procedūru, īstenošanas regulā par minētās procedūras sākšanu norāda, konkrēti uz kuru dalībvalsti vai dalībvalsts reģionu vai reģioniem konkursa procedūra attiecas.
   4.   Attiecībā uz rīsiem konkursa procedūru var ierobežot, norādot konkrētas šķirnes vai vienu vai vairākus nelobīto rīsu veidus, konkrētāk, “apaļgraudu rīsi”, “vidējgraudu rīsi”, “A tipa garengraudu rīsi”, “B tipa garengraudu rīsi”, kas definēti Regulas (ES) Nr. 1308/2013 II pielikuma I daļas I punkta 2. apakšpunkta a), b) vai c) punktā.
   5.   Attiecībā uz liellopu gaļu piemēro šādus noteikumus:

               a)

               katras atbilstīgās kategorijas vidējā tirgus cenā dalībvalstī vai tās reģionā ņem vērā cenas par U, R un O kvalitātes klasi, kas izteikta kā R3 kvalitātes klase, izmantojot III pielikuma II daļā noteiktos pārrēķina koeficientus, kas noteikti šai dalībvalstij vai attiecīgajam intervences reģionam;

               b)

               vidējās tirgus cenas reģistrē saskaņā ar Regulu (EK) Nr. 1249/2008 (16);

               c)

               katras atbilstīgās kategorijas vidējā tirgus cena dalībvalstī vai tās reģionā ir visu b) punktā minēto kvalitātes klašu vidējā tirgus cena, kam piemēroti svērumi pēc katras kvalitātes klases īpatsvara attiecīgajā dalībvalstī vai reģionā nokauto dzīvnieku kopskaitā.
               Apvienotajā Karalistē ir šādi divi intervences reģioni:

                           i)

                           I reģions – Lielbritānija;

                           ii)

                           II reģions – Ziemeļīrija.

         13. pants
   Konkursa piedāvājumu iesniegšanas kārtība un pieņemamība
   1.   Papildus 2. un 7. pantā noteiktajiem vispārīgajiem nosacījumiem konkursa piedāvājums ir pieņemams tikai tad, ja tajā ir norādīta piedāvātā cena euro par produkta vienību, noapaļota līdz ne vairāk kā diviem cipariem aiz komata, bez PVN.
   Attiecībā uz labību un rīsiem konkursā piedāvātā cena par tonnu produktu ir cena par produktiem, kas atbilst Deleģētās regulas (ES) 2016/1238 I pielikuma II daļā noteiktajam labības kvalitātes prasību minimumam vai Regulas (ES) Nr. 1308/2013 III pielikuma A daļā noteiktajai rīsu standarta kvalitātei un kas piegādāti uz uzglabāšanas vietu un nav izkrauti.
   Konkursā piedāvātā cena par sviestu un vājpiena pulveri ir cena par 100 kg produktu, kas piegādāti uz uzglabāšanas vietas kravas telpu.
   Attiecībā uz liellopu gaļu konkursa piedāvājumos norāda saskaņā ar 12. panta 5. punkta a) apakšpunktu piedāvāto cenu, kas izteikta uz tonnu R3 kvalitātes klases produktu, un to, vai šī cena attiecas uz neatkaulotu gaļu, kas atkaulojama, vai bez atkaulošanas uzglabājamu gaļu.
   2.   Neskarot šīs regulas 15. panta 2. punktu, konkursā piedāvātā cena nedrīkst pārsniegt valsts intervences cenu līmeni, kas noteikts Regulas (ES) Nr. 1370/2013 2. panta 1. punktā.
   14. pants
   Lēmumi par iepirkšanas cenu
   1.   Pamatojoties uz konkursa piedāvājumiem, kas ir paziņoti saskaņā ar 9. pantu, Komisija lemj:

               a)

               maksimālo iepirkšanas cenu nenoteikt; vai

               b)

               maksimālo iepirkšanas cenu noteikt.

         2.   Lēmumu, kas minēts 1. punktā, publicē Eiropas Savienības Oficiālajā Vēstnesī.
   15. pants
   Individuāli lēmumi par konkursa piedāvājumiem
   1.   Ja maksimālā iepirkšanas cena nav noteikta, visus konkursa piedāvājumus noraida.
   2.   Ja maksimālā iepirkšanas cena ir noteikta, maksājumu aģentūra pieņem konkursa piedāvājumus, kuros piedāvāta tāda vai zemāka cena. Visus pārējos konkursa piedāvājumus noraida.
   Maksājumu aģentūra pieņem tikai tādus konkursa piedāvājumus, kas saskaņā ar 9. pantu paziņoti Komisijai.
   3.   Maksājumu aģentūra šā panta 1. un 2. punktā minētos lēmumus pieņem pēc 14. panta 1. punktā minētā Komisijas lēmuma publicēšanas.
   Maksājumu aģentūra tirgus dalībniekiem paziņo, kā beigusies viņu dalība konkursa procedūrā, trīs darbdienu laikā pēc minētā Komisijas lēmuma stāšanās spēkā.
   Konkursa piedāvājuma pieņemšanas gadījumā šis paziņojums nav vajadzīgs, ja maksājumu aģentūra izdod 17. pantā minēto piegādes rīkojumu piecu darbdienu laikā pēc minētā Komisijas lēmuma stāšanās spēkā. Šādas pieņemšanas gadījumā nevar vēl pagarināt piegādes rīkojuma izdošanu tā, kā minēts 17. panta 1. punkta otrajā daļā.
   16. pants
   Liellopu gaļas iepirkšanas ierobežojums
   Ja maksājumu aģentūrām piedāvā vairāk liellopu gaļas, nekā tās spēj pārņemt, tās var iepirkt tikai tādus daudzumus, kādus spēj pārņemt savā teritorijā vai vienā no saviem intervences reģioniem, kas minēti 12. panta 5. punktā.
   Šāda ierobežojuma gadījumā maksājumu aģentūras visām iesaistītajām personām nodrošina vienlīdzīgu piekļuvi.

      4. iedaļa

         Piegāde un transporta izmaksas

   17. pants
   Piegādes rīkojums
   1.   Pēc tam, kad maksājumu aģentūra ir pārbaudījusi piedāvājuma vai konkursa piedāvājuma pieņemamību saskaņā ar 8. un 13. pantu, tā piecu darbdienu laikā pēc termiņa, kas minēts 11. panta 1. punkta otrajā daļā, vai pēc 14. panta 1. punktā minētā lēmuma stāšanās spēkā izdod piegādes rīkojumu.
   Ja tas nepieciešams tāpēc, ka pieņemts liels daudzums labības vai rīsu, maksājumu aģentūra var nolemt piegādes rīkojuma izdošanas termiņu pagarināt. Tomēr produktu piegādes galīgais termiņš nav vēlāk kā 65 dienas pēc pirmajā daļā minētā termiņa apritēšanas vai tur minētās stāšanās spēkā. Šādos gadījumos maksājumu aģentūra par to informē attiecīgos tirgus dalībniekus.
   2.   Piegādes rīkojumu datē un numurē, un tajā norāda šādu informāciju:

               a)

               piegādājamais daudzums;

               b)

               produktu piegādes galīgais termiņš;

               c)

               uzglabāšanas vieta, uz kuru produkti jāpiegādā;

               d)

               cenu, uz kuras pamata piedāvājums vai konkursa piedāvājums pieņemts.

         3.   Piegādes rīkojumu izdod tikai par daudzumiem, par kuriem paziņots Komisijai, kā noteikts 9. pantā.
   18. pants
   Īpaši noteikumi par labības un rīsu piegādi
   1.   Maksājumu aģentūra norāda uzglabāšanas vietu, uz kuru labību vai rīsus piegādā ar vismazākajām izmaksām.
   2.   Produktus uz uzglabāšanas vietu piegādā ne vēlāk kā 60 dienas pēc piegādes rīkojuma izdošanas dienas. Tomēr atkarībā no pieņemtajiem daudzumiem maksājumu aģentūra var minēto laikposmu pagarināt par laiku, kas nepārsniedz 14 dienas. Šādos gadījumos 17. panta 1. punkta otrajā daļā minēto piegādes termiņu var attiecīgi pagarināt. Maksājumu aģentūra par to informē attiecīgos tirgus dalībniekus.
   3.   Tirgus dalībnieks sedz izmaksas, kas saistītas ar turpmāk norādīto labības testēšanu saskaņā ar I pielikuma IV daļā minēto metodiku:

               i)

               amilāzes aktivitātes (Hāgberja) testu;

               ii)

               tests cieto kviešu un parasto kviešu olbaltumvielu satura noteikšanai;

               iii)

               Zelenija testu;

               iv)

               automatizētas apstrādājamības testu;

               v)

               kontaminantu analīzi.

         19. pants
   Labības un rīsu transportēšanas izmaksas
   1.   Ja attālums nepārsniedz 50 km, izmaksas par labības vai rīsu transportēšanu no vietas, kur produkti tikuši uzglabāti piedāvājuma vai konkursa piedāvājuma iesniegšanas laikā, uz uzglabāšanas vietu, kas norādīta piegādes rīkojumā, sedz tirgus dalībnieks.
   Ja attālums ir garāks par šo maksimālo attālumu, papildu transportēšanas izmaksas sedz maksājumu aģentūra un atmaksā Komisija pēc likmes EUR 0,05 par tonnu un par kilometru.
   2.   Ja maksājumu aģentūra, kas iepērk labību vai rīsus, atrodas dalībvalstī, kas nav tā dalībvalsts, kuras teritorijā produkts tiek uzglabāts, 1. punktā minētā maksimālā attāluma aprēķinā attālumu starp tirgus dalībnieka glabātavu un iepircējas maksājumu aģentūras dalībvalsts robežu neņem vērā.
   20. pants
   Īpaši noteikumi par liellopu gaļas piegādi
   1.   Liellopu gaļas iepirkšanas cena ir cena par liellopu gaļu, kas piegādāta līdz uzglabāšanas vietas svēršanas punkta ieejai vai, ja gaļa ir atkaulojama, piegādāta uz gaļas sadalīšanas cehu.
   2.   Izkraušanas izmaksas sedz tirgus dalībnieks.
   3.   Tirgus dalībnieki produktus piegādā ne vēlāk kā 15 dienas pēc piegādes rīkojuma izdošanas dienas. Tomēr atkarībā no piešķirtajiem daudzumiem maksājumu aģentūra var minēto laikposmu pagarināt par laiku, kas nepārsniedz septiņas dienas. Šādos gadījumos maksājumu aģentūra par to informē attiecīgos tirgus dalībniekus.
   21. pants
   Īpaši noteikumi par sviesta un vājpiena pulvera iepakošanu, piegādi un uzglabāšanu
   1.   Sviestu iepako un piegādā blokos, kuru tīrsvars ir 25 kg, ievērojot IV pielikuma II daļā noteiktās prasības.
   2.   Vājpiena pulveri iepako un piegādā maisos, kuru tīrsvars ir 25 kg, ievērojot V pielikuma II daļā noteiktās prasības.
   3.   Tirgus dalībnieks sviestu vai vājpiena pulveri uz uzglabāšanas vietas kravas telpu piegādā ne vēlāk kā 21 dienu pēc piegādes rīkojuma izdošanas dienas. Tomēr atkarībā no pieņemtajiem daudzumiem maksājumu aģentūra var minēto laikposmu pagarināt par laiku, kas nepārsniedz septiņas dienas. Šādos gadījumos maksājumu aģentūra par to informē attiecīgos tirgus dalībniekus.
   Sviestu un vājpiena pulveri piegādā uz paliktņiem, kuru kvalitāte ir piemērota produktu ilgtermiņa uzglabāšanai un kuri maināmi pret līdzvērtīgas kvalitātes paliktņiem. Maksājumu aģentūra var arī apstiprināt citu, līdzvērtīgu kārtību.
   Izmaksas, kas saistītas ar sviesta vai vājpiena pulvera izkraušanu uzglabāšanas vietas kravas telpā, sedz maksājumu aģentūra.
   4.   Maksājumu aģentūra pieprasa, lai sviests un vājpiena pulveris tiktu nodots glabāšanā un glabāts uz paliktņiem viegli identificējamās un piekļūstamās partijās.
   22. pants
   Piegāde
   1.   Piegādes diena ir:

               a)

               attiecībā uz labību, rīsiem, sviestu un vājpiena pulveri – diena, kurā tiek apstiprināts, ka norādītajā uzglabāšanas vietā ir nogādāts viss piegādes rīkojumā minētais daudzums. Šī diena nevar būt pirms dienas, kas seko piegādes rīkojuma izdošanas dienai;

               b)

               attiecībā uz katru liellopu gaļas sūtījumu – diena, kad sūtījumu ieved intervences uzglabāšanas vietas svēršanas punktā vai, ja gaļa ir atkaulojama, gaļas sadalīšanas cehā.

         2.   Maksājumu aģentūra var nolemt, ka labības, rīsu, sviesta vai vājpiena pulvera pārņemšana notiek uzglabāšanas vietā, kurā produkti atrodas piedāvājuma vai konkursa piedāvājuma iesniegšanas laikā, ar nosacījumu, ka uzglabāšanas vieta atbilst prasībām, kas noteiktas Deleģētās regulas (ES) 2016/1238 7. panta 1. punktā un šīs regulas 3. pantā. Tādā gadījumā piegādes diena ir diena pēc piegādes rīkojuma izdošanas dienas, un to uzskata par Īstenošanas regulas (ES) Nr. 908/2014 18. panta 2. punkta a) apakšpunktā minēto datumu.
   3.   Produktus pārņem maksājumu aģentūra vai tās pārstāvis, kas ir no tirgus dalībnieka neatkarīgai persona.

      5. iedaļa

         Kontrole un pārņemšana

   23. pants
   Pārņemšanas protokols
   1.   Pārņemšanas protokolu izdod maksājumu aģentūra, kad prasītajās pārbaudēs un analīzēs ir konstatēts, ka ir izpildītas Deleģētās regulas (ES) 2016/1238 3. pantā noteiktās atbilstības prasības. Tajā norāda vismaz:

               a)

               piegādātos daudzumus un – attiecībā uz rīsiem – šķirni;

               b)

               analīzēs noskaidrotās produktu īpašības tādā mērā, kādā tās ietekmē cenas aprēķinu;

               c)

               attiecīgā gadījumā – daudzumus, kas nav pārņemti. Šādā gadījumā par to informē attiecīgo tirgus dalībnieku.

         2.   Pārņemšanas protokolu datē un nosūta tirgus dalībniekam un glabāšanas pārzinim.
   24. pants
   Tirgus dalībnieka pienākumi
   Produkti atbilst Deleģētās regulas (ES) 2016/1238 3. pantā noteiktajām atbilstības prasībām. Ja prasītajās pārbaudēs atklājas, ka produkti atbilstības prasībām neatbilst, tirgus dalībnieks:

               a)

               uz sava rēķina attiecīgos produktus pieņem atpakaļ;

               b)

               sedz saistītās izmaksas par laiku no dienas, kad produkti ievietoti uzglabāšanas vietā, līdz dienai, kad tos izņem no glabāšanas.

         To, kādas izmaksas tirgus dalībniekam jāsedz, nosaka, balstoties uz ievietošanas, izņemšanas un glabāšanas standarta izmaksām saskaņā ar Komisijas Deleģētās regulas (ES) Nr. 906/2014 (17) 3. pantu.
   25. pants
   Liellopu gaļas atkaulošanas prasība
   Ja obligāts konkursa procedūras nosacījums ir atkaulošana, maksājumu aģentūra visu iepirkto gaļu atkaulo saskaņā ar III pielikuma III daļu.

      6. iedaļa

         Cenu korekcijas un maksājumi

   26. pants
   Labības un rīsu cenu korekcijas
   1.   Regulas (ES) Nr. 1370/2013 2. panta 2. punktā un 3. panta 4. punktā paredzētās cenu korekcijas izdara saskaņā ar:

               a)

               šīs regulas I pielikuma V un VI daļu, ja tās ir labības cenas;

               b)

               šīs regulas II pielikuma II daļu, ja tās ir rīsu cenas.

         2.   Ja maksājumu aģentūra labību un rīsus pārņem un uzglabā uzglabāšanas vietā saskaņā ar 22. panta 2. punktu, iepirkuma cenu samazina par EUR 5 tonnā.
   27. pants
   Maksājumi
   1.   Par pārņemšanas protokolā norādītajiem daudzumiem samaksā ne vēlāk kā 65. dienā pēc 22. pantā minētās piegādes dienas, ja vien nenotiek administratīva izmeklēšana.
   2.   Maksā tikai par faktiski piegādāto un pieņemto daudzumu. Tomēr, ja minētais daudzums ir lielāks par piegādes rīkojumā norādīto daudzumu, maksā tikai par piegādes rīkojumā norādīto daudzumu.

      III NODAĻA

         Intervences produktu pārdošana

   28. pants
   Konkursa procedūras sākšana
   1.   Produktus, kas pārņemti valsts intervencē un ir pieejami pārdošanai, pārdod, izmantojot konkursa procedūru.
   2.   Konkursa procedūru sāk ar īstenošanas regulu par pārdošanas sākšanu.
   Pirmo konkursa piedāvājumu iesniegšanas beigu termiņu nosaka ne agrāku kā sešas dienas pēc minētās īstenošanas regulas publicēšanas Eiropas Savienības Oficiālajā Vēstnesī.
   3.   Var sākt vienā vai vairākos Savienības vai dalībvalsts reģionos glabāto produktu pārdošanas konkursa procedūras.
   4.   Īstenošanas regulā par pārdošanas sākšanu jo īpaši iekļauj šādu informāciju:

               a)

               aptvertie produkti un, konkrētāk:

                           i)

                           attiecībā uz rīsiem – veids un šķirne;

                           ii)

                           attiecībā uz liellopu gaļu – attiecīgie izcirtņi;

               b)

               aptvertais periods (“konkursa periods”) un dažādie apakšperiodi, kuros var iesniegt konkursa piedāvājumus;

               c)

               attiecībā uz liellopu gaļu, sviestu un vājpiena pulveri – minimālais daudzums, par kuru var iesniegt piedāvājumu;

               d)

               cik liels nodrošinājums jāiemaksā, iesniedzot piedāvājumu.
               Turklāt minētajā īstenošanas regulā var norādīt:

                           a)

                           kopējo daudzumu, uz kuru attiecas konkursa procedūra;

                           b)

                           attiecīgā gadījumā – noteikumus par labības un rīsu transportēšanas izmaksām.

         5.   Konkursa procedūras var ierobežot, norādot konkrētus izlietojumus vai galamērķus, un paredzēt noteikumus par izlietojuma vai galamērķa verifikāciju.
   29. pants
   Uzaicinājums iesniegt konkursa piedāvājumu un uzaicināšanas kārtība
   1.   Katra maksājumu aģentūra, kurai ir pārdošanai pieejami intervences krājumi, sagatavo uzaicinājumu iesniegt konkursa piedāvājumu un to publicē vismaz četras dienas pirms konkursa piedāvājumu iesniegšanas pirmā termiņa.
   2.   Uzaicinājumā iesniegt konkursa piedāvājumu īpaši norāda:

               a)

               tās maksājumu aģentūras nosaukumu un adresi, kas publicē uzaicinājumu iesniegt konkursa piedāvājumu;

               b)

               atsauci uz īstenošanas regulu par pārdošanas sākšanu;

               c)

               katras konkursa daļas konkursa piedāvājumu iesniegšanas beigu termiņu;

               d)

               par katru uzglabāšanas vietu – glabāšanas pārziņa vārdu un adresi un attiecīgā gadījumā:

                           i)

                           attiecībā uz labību un rīsiem – pieejamos daudzumus tādās pārdodamajās partijās, lai tirgus dalībniekiem būtu vienlīdzīga piekļuve, un katras pārdošanas partijas kvalitātes aprakstu;

                           ii)

                           attiecībā uz liellopu gaļu – pieejamos daudzumus pēc izcirtņu veida saskaņā ar III pielikuma IV daļu un piegādes datumu;

                           iii)

                           attiecībā uz sviestu un vājpiena pulveri – pieejamos daudzumus un piegādes datumu;

               e)

               regulas 30. panta 1. punkta d) apakšpunktā minēto piegādes posmu un attiecīgā gadījumā iepakojuma veidu;

               f)

               visu uzglabāšanas vietā esošo aprīkojumu produktu iekraušanai transportlīdzeklī;

               g)

               attiecībā uz sviestu un attiecīgā gadījumā – katrā uzglabāšanas vietā pieejamo saldkrējuma sviesta daudzumu, ievērojot IV pielikuma II daļas 2. punkta d) apakšpunktā sniegto norādi.

         3.   Maksājumu aģentūra nodrošina, ka uzaicinājumi iesniegt konkursa piedāvājumu tiek pienācīgi izziņoti.
   4.   Maksājumu aģentūra veic pasākumus, kas vajadzīgi, lai ieinteresētās personas varētu:

               a)

               pirms konkursa piedāvājuma iesniegšanas par saviem līdzekļiem inspicēt pārdošanai piedāvāto labību un rīsus un paņemt un pārbaudīt to paraugus;

               b)

               pēc vajadzības iepazīties ar I pielikuma IV daļā, II pielikuma I daļā, IV pielikuma I daļā vai V pielikuma I daļā minēto analīžu rezultātiem.

         30. pants
   Konkursa piedāvājumu iesniegšanas kārtība un pieņemamība
   1.   Konkursa piedāvājums ir pieņemams, ja tas atbilst 2. pantā noteiktajām prasībām un īstenošanas regulai par pārdošanas sākšanu. Tas arī atbilst šādiem nosacījumiem:

               a)

               tajā norādīta atsauce uz īstenošanas regulu par pārdošanas sākšanu un konkursa piedāvājumu iesniegšanas apakšperioda beigu datums;

               b)

               attiecībā uz liellopu gaļu tajā norādīti attiecīgie izcirtņi;

               c)

               attiecībā uz labību un rīsiem tajā norādīts viss pārdodamās partijas daudzums;

               d)

               tajā norādīta konkursa piedāvājuma cena EUR par mērvienību, noapaļota līdz ne vairāk kā divām zīmēm aiz komata, bez PVN:

                           i)

                           attiecībā uz labību un rīsiem – par produktu, kas iekrauts transportlīdzeklī;

                           ii)

                           attiecībā uz sviestu vai vājpiena pulveri – par produktu, kas piegādāts uz paliktņiem līdz uzglabāšanas vietas kravas telpai vai, ja nepieciešams, piegādāts uz paliktņiem, kas iekrauti transportlīdzeklī, ja transportlīdzeklis ir kravas automobilis vai dzelzceļa vagons;

                           iii)

                           attiecībā uz liellopu gaļu – par produktu, kas piegādāts līdz uzglabāšanas vietas kravas telpai;

               e)

               attiecībā uz liellopu gaļu, sviestu un vājpiena pulveri – tas attiecas vismaz uz minimālo daudzumu, kas minēts īstenošanas regulā par pārdošanas sākšanu;

               f)

               tajā norādīta uzglabāšanas vieta, kurā produktu uzglabā, un attiecībā uz sviestu un vājpiena pulveri var būt norādīta alternatīva uzglabāšanas vieta;

               g)

               tirgus dalībnieks ir iemaksājis nodrošinājumu, kas paredzēts īstenošanas regulā par pārdošanas sākšanu.

         2.   Konkursa piedāvājuma cena attiecas uz labību, kura atbilst kvalitātes prasību minimumam, kas noteikts Deleģētās regulas (ES) 2016/1238 I pielikuma II daļā, vai uz rīsiem, kuri atbilst standarta kvalitātei, kas definēta Regulas (ES) Nr. 1308/2013 III pielikuma A iedaļā.
   3.   Liellopu gaļas, sviesta un vājpiena pulvera cenu konkursa piedāvājumā norāda par tīrsvaru.
   Attiecībā uz sviestu attiecīgā gadījumā konkursa piedāvājumā var norādīt, ka tas ir iesniegts tikai par saldkrējuma sviestu, kas minēts 29. panta 2. punkta g) apakšpunktā.
   31. pants
   Konkursa piedāvājumu paziņošana Komisijai
   1.   Dalībvalstis paziņo Komisijai par visiem pieņemamajiem konkursa piedāvājumiem termiņā, kas noteikts īstenošanas regulā par pārdošanas sākšanu.
   2.   Paziņojumi, kas noteikti 1. punktā, neietver tirgus dalībnieka nosaukumu, adresi un PVN reģistrācijas numuru.
   3.   Ja dalībvalsts Komisijai 1. punktā minētajā termiņā nepaziņo ne par vienu pieņemamu konkursa piedāvājumu, uzskata, ka tā ir Komisijai sniegusi nulles paziņojumu.
   32. pants
   Lēmums par pārdošanas cenu
   1.   Pamatojoties uz konkursa piedāvājumiem, kas paziņoti saskaņā ar 31. pantu, Komisija saskaņā ar Regulas (ES) Nr. 1308/2013 229. panta 2. punktā noteikto procedūru pieņem lēmumu:

               a)

               nenoteikt minimālo pārdošanas cenu; vai

               b)

               noteikt minimālo pārdošanas cenu.

         Sviesta un vājpiena pulvera minimālā pārdošanas cena var mainīties atkarībā no pārdošanai piedāvāto produktu atrašanās vietas.
   2.   Lēmumu, kas minēts 1. punktā, publicē Eiropas Savienības Oficiālajā Vēstnesī.
   33. pants
   Individuāli lēmumi par konkursa piedāvājumiem
   1.   Ja minimālā pārdošanas cena nav noteikta, visus konkursa piedāvājumus noraida.
   2.   Ja ir noteikta minimālā pārdošanas cena, maksājumu aģentūras noraida visus konkursa piedāvājumus, kuros piedāvātā cena ir zemāka par minimālo pārdošanas cenu.
   Maksājumu aģentūras pieņem tikai tādus konkursa piedāvājumus, kas ir paziņoti Komisijai saskaņā ar 31. pantu.
   3.   Maksājumu aģentūras pieņem šā panta 1. un 2. punktā minētos lēmumus pēc 32. pantā minētā Komisijas lēmuma publicēšanas.
   Maksājumu aģentūra paziņo tirgus dalībniekiem viņu dalības iznākumu konkursa procedūrā trīs darbdienu laikā pēc minētā Komisijas lēmuma stāšanās spēkā.
   34. pants
   Īpaši noteikumi par liellopu gaļas, sviesta un vājpiena pulvera piešķiršanu
   1.   Attiecībā uz sviestu un vājpiena pulveri izraudzītais tirgus dalībnieks ir tirgus dalībnieks, kurš piedāvā visaugstāko cenu. Ja viss pieejamais daudzums nav piešķirts, tad atlikumu piešķir citiem tirgus dalībniekiem, pamatojoties uz konkursa kārtībā piedāvātajām cenām, sākot ar augstāko cenu.
   2.   Ja konkursa piedāvājuma pieņemšanas rezultātā rastos situācija, ka līgumi tiktu slēgti, pārsniedzot liellopu gaļas, sviesta vai vājpiena pulvera pieejamo daudzumu konkrētā uzglabāšanas vietā, attiecīgajam tirgus dalībniekam piešķir tikai pieejamo daudzumu. Tomēr, lai ievērotu konkursa piedāvājuma daudzumu, maksājumu aģentūra ar tirgus dalībnieka piekrišanu var piešķirt produktu no citām uzglabāšanas vietām.
   3.   Ja, pieņemot divus vai vairākus konkursa piedāvājumus, kuros piedāvāta viena un tā pati cena, konkrētā uzglabāšanas vietā rastos situācija, ka līgumi tiktu slēgti, pārsniedzot pieejamo liellopu gaļas, sviesta vai vājpiena pulvera daudzumu, tad pieejamo daudzumu sadala proporcionāli konkursa kārtībā piedāvātajiem daudzumiem. Tomēr, ja šādas sadalīšanas rezultātā būtu jāpiešķir daudzumi, kas ir mazāki par 28. panta 4. punkta c) apakšpunktā minēto minimālo daudzumu, tad iedalīšanu veic ar izlozi.
   4.   Ja pēc visu sekmīgo konkursa piedāvājumu pieņemšanas uzglabāšanas vietā atlikušais liellopu gaļas, sviesta vai vājpiena pulvera daudzums ir mazāks par 28. panta 4. punkta c) apakšpunktā minēto minimālo daudzumu, šo atlikušo daudzumu maksājumu aģentūra piedāvā izraudzītajiem tirgus dalībniekiem, sākot ar to, kurš piedāvājis augstāko cenu. Izraudzītajam tirgus dalībniekam piedāvā iespēju nopirkt atlikušo daudzumu par minimālo pārdošanas cenu.
   5.   Maksājumu aģentūra produktu piešķir, pamatojoties uz tā uzglabāšanas sākuma datumu, sākot ar vecāko produktu no kopējā daudzuma, kas pieejams tirgus dalībnieka norādītajā uzglabāšanas vietā, vai attiecīgā gadījumā vecāko produktu no sviesta vai saldkrējuma sviesta, vai liellopu gaļas izcirtņu daudzuma, kas pieejams tirgus dalībnieka norādītajā uzglabāšanas vietā ar aukstumiekārtām.
   35. pants
   Maksājumi
   Pirms produkta izņemšanas un 37. panta 2. punktā minētajā laikposmā tirgus dalībnieki samaksā maksājumu aģentūrai summu, kas atbilst to konkursa piedāvājumam, par katru daudzumu, ko viņi izņem no uzglabāšanas vietas, kā to ir paziņojusi maksājumu aģentūra saskaņā ar 33. panta 3. punktu.
   36. pants
   Dalībvalstu veikta pārdošana
   1.   Dalībvalstī, kurā nenorit neviena 28. pantā paredzētā konkursa procedūra, maksājumu aģentūra pati var sākt intervences produktu pārdošanas konkursa procedūru, ja visās tās uzglabāšanas vietās atlikušais kopējais daudzums ir mazāks nekā:

               a)

               katram labības veidam – 10 000 tonnu;

               b)

               rīsiem – 2 000 tonnu;

               c)

               liellopu gaļai, sviestam vai vājpiena pulverim – 200 tonnu.

         2.   Deleģētās regulas (ES) 2016/1238 II nodaļa un šī nodaļa attiecas uz konkursa procedūru, ko saskaņā ar 1. punktu sāk maksājumu aģentūra, izņemot šīs regulas 28. panta 2. punktu, 29. panta 2. punkta b) apakšpunktu, 30. panta 1. punkta a) un e) apakšpunktu, 31. pantu un 32. panta 2. punktu. 32. panta 1. punktu mutatis mutandis piemēro attiecīgajam dalībvalsts lēmumam.
   3.   1. punktā noteikto daudzumu ietvaros maksājumu aģentūras drīkst laist tiešā pārdošanā produktus, kurus pēc apskates ikgadējā inventarizācijā saskaņā ar Deleģētās regulas (ES) Nr. 907/2014 3. panta 3. punkta pirmās daļas g) apakšpunktu un 3. panta 4. punktu vai inspekcijā pēc pieņemšanas intervencē vairs nevar pārpakot vai kuri ir sabojājušies.
   4.   Maksājumu aģentūras visām iesaistītajām personām nodrošina līdzvērtīgu piekļuvi.
   37. pants
   Izņemšanas rīkojums
   1.   Līdzko 35. pantā minētā summa ir samaksāta, maksājumu aģentūra izdod izņemšanas rīkojumu, kurā norāda:

               a)

               daudzumu, par kuru ir samaksāta attiecīgā summa;

               b)

               uzglabāšanas vietu, kurā glabājas produkts;

               c)

               produkta izņemšanas galīgo termiņu.

         2.   Izraudzītie tirgus dalībnieki izņem piešķirto produktu 30 dienu laikā pēc 33. panta 3. punktā minētā paziņojuma. Pēc šā termiņa izmaksas sedz un riskus uzņemas tirgus dalībnieks.
   38. pants
   Sviesta un vājpiena pulvera izņemšana
   1.   Ja no uzglabāšanas vietas izņem sviestu un vājpiena pulveri, kas jāpiegādā ārpus uzglabāšanas vietas, maksājumu aģentūra nodrošina, ka tas ir pieejams uz paliktņiem uzglabāšanas vietas kravas telpā un tiek iekrauts transportlīdzeklī, ja transportlīdzeklis ir kravas automobilis vai dzelzceļa vagons. Radušās izmaksas sedz maksājumu aģentūra.
   2.   Izņemot produktu no uzglabāšanas vietas, tirgus dalībnieks maksājumu aģentūrai atdod līdzvērtīgas kvalitātes paliktņus. Ar maksājumu aģentūru ir iespējams vienoties arī par citu līdzvērtīgu kārtību.
   3.   Visas izmaksas, kas saistītas ar sviesta vai vājpiena pulvera uzglabāšanu un noņemšanu no paliktņiem, sedz tirgus dalībnieks.
   III SADAĻA

      PRIVĀTĀS UZGLABĀŠANAS ATBALSTS

      I NODAĻA

         Īpaši noteikumi par privātās uzglabāšanas atbalstu

      I iedaļa

         Vispārīgi noteikumi

   39. pants
   Konkursa procedūru sākšana un atbalsta iepriekšnoteikšana
   1.   Īstenošanas regulā par konkursa procedūras sākšanu vai atbalsta apmēra iepriekšnoteikšanu var iekļaut šādu informāciju:

               a)

               produkti vai produktu veidi, attiecīgā gadījumā ar to attiecīgajiem KN kodiem;

               b)

               attiecībā uz iepriekšnoteikto atbalstu – uzglabāšanas atbalsta apmērs par aptverto produktu vienību;

               c)

               daudzumu mērvienība;

               d)

               vai konkursa piedāvājums vai iepriekšnoteiktais atbalsts attiecas uz produktiem, kas jau ir nodoti uzglabāšanā;

               e)

               attiecībā uz konkursa piedāvājumiem – aptvertais periods (“konkursa periods”) un vajadzības gadījumā dažādie apakšperiodi, kad var iesniegt konkursa piedāvājumus, bet attiecībā uz iepriekšnoteikto atbalstu – pieteikuma iesniegšanas periods;

               f)

               uzglabāšanas laiks;

               g)

               attiecīgā gadījumā – kopējais daudzums;

               h)

               minimālais daudzums katrā konkursa piedāvājumā vai pieteikumā;

               i)

               nodrošinājuma summa par mērvienību konkursa piedāvājumiem un attiecīgā gadījumā – pieteikumiem;

               j)

               laikposmi nodošanai uzglabāšanā un izņemšanai no uzglabāšanas;

               k)

               attiecīgā gadījumā specifikācijas, kas jānorāda uz iepakojuma.

         2.   Ja privātās uzglabāšanas atbalsta piešķiršana ir ierobežota, kā minēts Regulas (ES) Nr. 1308/2013 18. panta 2. punkta b) apakšpunktā, proti, to piešķir dažām dalībvalstīm vai dalībvalsts reģioniem, konkursa piedāvājumus un pieteikumus drīkst iesniegt tikai attiecīgajā(-ās) dalībvalstī(-īs).
   3.   Attiecībā uz konkursa piedāvājumiem starp dienu, kad stājas spēkā īstenošanas regula par konkursa procedūras sākšanu, un konkursa piedāvājumu iesniegšanas pirmo termiņu ir vismaz sešas dienas.
   40. pants
   Privātās uzglabāšanas konkursa piedāvājumu un atbalsta pieteikumu iesniegšanas kārtība un pieņemamība
   Privātās uzglabāšanas konkursa piedāvājums vai atbalsta pieteikums ir pieņemams, ja tas atbilst 2. pantā noteiktajām prasībām un ir izpildīti šādi nosacījumi:

               a)

               tajā ir iekļauta šāda informācija:

                           i)

                           atsauce uz īstenošanas regulu par konkursa procedūras sākšanu vai privātās uzglabāšanas atbalsta apmēra iepriekšnoteikšanu;

                           ii)

                           uzglabāšanas periods, ja tas prasīts īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu;

                           iii)

                           produktu daudzums, uz kuru attiecas konkursa piedāvājums vai pieteikums;

                           iv)

                           ja produkti jau ir nodoti uzglabāšanā, katras privātās uzglabāšanas vietas nosaukums un adrese, uzglabāšanas partiju/sēriju/cisternu/tvertņu atrašanās vieta ar atbilstošajiem daudzumiem un attiecīgā gadījumā numuru, kas identificē apstiprināto uzņēmumu;

                           v)

                           konkursa piedāvājumu gadījumā – iesniegšanas apakšperioda beigu datums;

                           vi)

                           konkursa piedāvājumu gadījumā – piedāvātais atbalsta apmērs EUR par mērvienību, noapaļots līdz ne vairāk kā divām zīmēm aiz komata, bez PVN;

               b)

               tirgus dalībnieks ir iemaksājis nodrošinājuma summu, kas minēta īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu.

         41. pants
   Konkursa piedāvājumu un pieteikumu verifikācija, ko veic maksājumu aģentūra
   1.   Maksājumu aģentūra lemj par konkursa piedāvājumu un pieteikumu pieņemamību, pamatojoties uz 2. un 40. pantā paredzētajiem nosacījumiem.
   2.   Ja maksājumu aģentūra izlemj, ka konkursa piedāvājums vai pieteikums ir nepieņemams, tā par to informē attiecīgo tirgus dalībnieku trīs darbdienu laikā pēc konkursa piedāvājuma vai pieteikuma saņemšanas.
   42. pants
   Konkursa piedāvājumu un pieteikumu paziņošana Komisijai
   1.   Dalībvalstis paziņo Komisijai par visiem pieņemamajiem konkursa piedāvājumiem un pieteikumiem šādos termiņos:

               a)

               konkursa piedāvājumu gadījumā piemēro termiņu, kas noteikts īstenošanas regulā par konkursa procedūras sākšanu;

               b)

               pieteikumu gadījumā paziņojumus iesniedz katru otrdienu ne vēlāk kā 12.00 (pēc Briseles laika) un tie attiecas uz tādiem produktu daudzumiem, par kuriem iepriekšējā nedēļā iesniegts pieņemams pieteikums, un saistīto informāciju. Komisija var lūgt, lai šādi paziņojumi tiktu sniegti biežāk, ja šāda informācija ir nepieciešama shēmu pārvaldības vajadzībām.

         2.   Paziņojumos, kas noteikti 1. punkta a) un b) apakšpunktā, neiekļauj tirgus dalībnieku nosaukumu, adresi un PVN reģistrācijas numuru.
   3.   Ja dalībvalsts Komisijai 1. punkta a) un b) apakšpunktā minētajos termiņos nepaziņo ne par vienu pieņemamu konkursa piedāvājumu vai pieteikumu, uzskata, ka tā ir Komisijai sniegusi nulles paziņojumu.

      II iedaļa

         Privātās uzglabāšanas atbalsta apmēra noteikšana konkursa kārtībā

   43. pants
   Lēmumi par privātās uzglabāšanas atbalsta maksimālo apmēru
   1.   Pamatojoties uz konkursa piedāvājumiem, kas paziņoti saskaņā ar 42. pantu, Komisija saskaņā ar Regulas (ES) Nr. 1370/2013 4. panta 2. punkta a) apakšpunktu pieņem lēmumu:

               a)

               nenoteikt maksimālo atbalsta apmēru; vai

               b)

               noteikt maksimālo atbalsta apmēru.

         2.   Ja uz konkursa piedāvājumu attiecas 39. panta 1. punkta g) apakšpunktā minētais kopējais daudzums un ja tādu kopējo daudzumu piešķiršana, par kuriem ir piedāvāts minētais apmērs, nozīmētu kopējā daudzuma pārsniegšanu, Komisija saskaņā ar Regulas (ES) Nr. 1308/2013 229. panta 2. punktā minēto procedūru pieņem lēmumu, ar kuru nosaka piešķīruma koeficientu. Koeficientu piemēro konkursa piedāvājumiem, kas iesniegti atbalsta maksimālā apmēra līmenī.
   Atkāpjoties no 2. panta 6. punkta, tirgus dalībnieks, kuram piemēro piešķīruma koeficientu, var atsaukt savu konkursa piedāvājumu 10 darbdienu laikā pēc dienas, kad stājas spēkā lēmums, ar kuru nosaka piešķīruma koeficientu.
   3.   Šā panta 1. un 2. punktā minētos lēmumus par atbalstu publicē Eiropas Savienības Oficiālajā Vēstnesī.
   44. pants
   Individuāli lēmumi par konkursa piedāvājumiem
   1.   Ja nav noteikts privātās uzglabāšanas atbalsta maksimālais apmērs, visus konkursa piedāvājumus noraida.
   2.   Ja ir noteikts atbalsta maksimālais apmērs, maksājumu aģentūra pieņem konkursa piedāvājumus, kuri ir vienādi ar minēto apmēru vai mazāki par to, neskarot 43. panta 2. punktu. Visus pārējos konkursa piedāvājumus noraida.
   Maksājumu aģentūras pieņem tikai tādus konkursa piedāvājumus, kas ir paziņoti saskaņā ar 42. pantu.
   3.   Maksājumu aģentūra pieņem šā panta 1. un 2. punktā minētos lēmumus pēc 43. panta 1. punktā minētā Komisijas lēmuma publicēšanas.
   Maksājumu aģentūra paziņo tirgus dalībniekiem viņu dalības iznākumu konkursa procedūrā trīs darbdienu laikā pēc minētā Komisijas lēmuma stāšanās spēkā.

      III iedaļa

         Privātās uzglabāšanas atbalsta apmēra iepriekšnoteikšana

   45. pants
   Lēmumi par pieteikumiem iepriekšnoteiktam privātās uzglabāšanas atbalstam
   1.   Attiecībā uz produktiem, kas jau ir nodoti uzglabāšanā, uzskata, ka pieņemams pieteikums ir pieņemts astotajā darbdienā pēc dienas, kurā ir saņemts minētais pieteikums, ja Komisija pa šo laiku nepieņem lēmumu saskaņā ar 3. punktu.
   2.   Attiecībā uz produktiem, kas vēl nav nodoti uzglabāšanā, maksājumu aģentūra paziņo lēmumus par pieņemama pieteikuma pieņemšanu tirgus dalībniekam astotajā darbdienā pēc dienas, kurā ir saņemts minētais pieteikums, ja Komisija pa to laiku nepieņem lēmumu saskaņā ar 3. punktu.
   3.   Ja situācijas pārbaudē tiek konstatēta pārmērīga privātās uzglabāšanas atbalsta shēmas izmantošana vai pārmērīgas izmantošanas vai spekulācijas risks, Komisija var, nepiemērojot Regulas (ES) Nr. 1308/2013 229. panta 2. vai 3. punktā minēto procedūru, pieņemt lēmumu:

               a)

               apturēt shēmas piemērošanu ne vairāk kā uz piecām darbdienām; pieteikumi, kas iesniegti minētajā periodā, netiek pieņemti;

               b)

               noteikt vienotu procentuālo daļu, par kādu samazina pieteikumos norādītos daudzumus, attiecīgā gadījumā ievērojot minimālo līgumisko daudzumu;

               c)

               noraidīt pieteikumus, kuri iesniegti pirms apturēšanas perioda un kuru pieņemšana tiktu izlemta apturēšanas perioda laikā.

         Atkāpjoties no 2. panta 6. punkta, tirgus dalībnieks, kuram piemēro pirmās daļas b) punktu, var atsaukt savu pieteikumu 10 darbdienu laikā pēc dienas, kad stājas spēkā lēmums, ar kuru nosaka procentuālo samazinājumu.

      IV iedaļa

         Produktu nodošana privātā uzglabāšanā

   46. pants
   Informācija, kas saistīta ar privātās uzglabāšanas vietu uzglabāšanā vēl neesošiem produktiem
   Pēc 44. panta 3. punkta otrajā daļā minētā paziņojuma vai 45. panta 2. punktā minētā paziņojuma par lēmumu saņemšanas tirgus dalībnieks maksājumu aģentūrai paziņo par termiņu produktu ievietošanai uzglabāšanā, katras privātās uzglabāšanas vietas nosaukumu un adresi un attiecīgos daudzumus. Paziņojumu maksājumu aģentūrai sniedz vismaz piecas darbdienas pirms partiju nodošanas uzglabāšanā. Maksājumu aģentūra var izlemt pieņemt periodu, kas ir īsāks par piecām darbdienām.
   47. pants
   Uzglabāšanā vēl neesošu produktu nodošana uzglabāšanā
   1.   Produktus konkursa piedāvājumu gadījumā nodod uzglabāšanā 28 dienu laikā pēc 44. panta 3. punkta otrajā daļā minētā paziņojuma un pieteikumu gadījumā – pēc 45. panta 2. punktā minētās lēmuma paziņošanas.
   2.   Attiecībā uz gaļu daudzuma, uz kuru attiecas konkursa piedāvājums vai pieteikums, katras atsevišķās partijas nodošana uzglabāšanā sākas dienā, kad tā nonāk kompetentās iestādes kontrolē. Tā ir diena, kad nosaka svaiga vai atdzesēta produkta tīrsvaru:

               a)

               privātās uzglabāšanas vietā, ja produktu sasaldē tās telpās;

               b)

               sasaldēšanas vietā, ja produktu sasaldē piemērotās iekārtās ārpus privātās uzglabāšanas vietas.

         3.   Nodošana uzglabāšanā ir uzskatāma par pabeigtu dienā, kurā daudzuma, uz kuru attiecas konkursa piedāvājums vai pieteikums, pēdējā atsevišķā partija ir nodota uzglabāšanā.

      II NODAĻA

         Uzglabāšanas līgumi

      I iedaļa

         Līgumu slēgšana

   48. pants
   Līgumiskais uzglabāšanas periods
   1.   Līgumiskais uzglabāšanas periods sākas dienā pēc:

               a)

               44. panta 3. punktā minētās paziņošanas dienas vai pieņemama pieteikuma saņemšanas dienas, neskarot 45. panta 1. punktu, produktiem, kas jau ir nodoti uzglabāšanā;

               b)

               dienas, kad nodošana uzglabāšanā ir uzskatāma par pabeigtu saskaņā ar 47. panta 3. punktu, uzglabāšanā vēl neesošiem produktiem.

         2.   Līgumiskā uzglabāšanas perioda pēdējo dienu var noteikt īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu, kā minēts 39. panta 1. punkta f) apakšpunktā.
   Atkāpjoties no Padomes Regulas (EEK) Nr. 1182/71 (18) 3. panta 4. punkta, ja līgumiskā uzglabāšanas perioda pēdējā diena iekrīt sestdienā, svētdienā vai oficiālā brīvdienā, līgumiskais uzglabāšanas periods beidzas līdz ar minētās dienas pēdējās stundas apritēšanu.
   49. pants
   Līgumu slēgšana
   Līgumus slēdz starp tās dalībvalsts maksājumu aģentūru, kuras teritorijā produkti tiek vai tiks uzglabāti, un tirgus dalībniekiem, kuri atbilst Deleģētās regulas (ES) 2016/1238 2. pantā noteiktajām prasībām un no kuriem ir saņemts konkursa piedāvājums vai pieteikums.
   Līgumus slēdz par daudzumu, kurš faktiski nodots uzglabāšanā (“līgumiskais daudzums”) un kurš konkursa piedāvājumu gadījumā nepārsniedz 44. panta 3. punkta otrajā daļā noteikto daudzumu, vai – attiecībā uz produktiem, kas jau ir uzglabāšanā, – pieteikumā norādīto daudzumu, vai – attiecībā uz produktiem, kas uzglabāšanā vēl nav, – 45. panta 2. punktā minētajā paziņojumā par lēmumu norādīto daudzumu.
   Ja daudzums, kas faktiski nodots uzglabāšanā, ir mazāks par 95 % no daudzuma konkursa piedāvājumā vai pieteikumā vai par daudzumu, kas izriet, piemērojot 45. panta 3. punkta b) apakšpunktu, līgumus neslēdz.
   Līgumus neslēdz tad, ja nav apstiprināta produktu atbilstība.
   50. pants
   Paziņošana par līgumu slēgšanu
   Maksājumu aģentūra piecu darbdienu laikā pēc 61. panta 1. punktā minētā kontroles ziņojuma izdošanas dienas izraudzītajam tirgus dalībniekam paziņo par līgumu, kas uzskatāms par noslēgtu, ja ir saņemti visi līguma noslēgšanai vajadzīgie dokumenti.
   Līguma noslēgšanas datums ir datums, kurā maksājumu aģentūra nosūta paziņojumu tirgus dalībniekam.

      II iedaļa

         Līguma elementi un tirgus dalībnieka pienākumi

   51. pants
   Līguma elementi
   Līgumu interpretē kā tādu, kas attiecīgā gadījumā ietver 52. pantā paredzētos elementus, kā arī tādus elementus, kas paredzēti:

               a)

               attiecīgajos noteikumos īstenošanas regulā par konkursa procedūras sākšanu un konkursa piedāvājumā; vai

               b)

               attiecīgajos noteikumos īstenošanas regulā par privātās uzglabāšanas atbalsta apmēra iepriekšnoteikšanu un pieteikumā.

         52. pants
   Tirgus dalībnieka pienākumi
   1.   Līgumos iekļauj vismaz šādus tirgus dalībnieka pienākumus:

               a)

               nodot uzglabāšanā un uzglabāt līgumisko daudzumu līgumiskajā uzglabāšanas laikā, uzņemoties risku un izdevumus, apstākļos, kas nodrošina to produktu īpašību saglabāšanu, kuras minētas Deleģētās regulas (ES) 2016/1238 3. pantā,

                           i)

                           uzglabātos produktus neaizstājot ar citiem, izņemot cukuru saskaņā ar 3. punktu;

                           ii)

                           vai nepārvietojot tos uz citu privātās uzglabāšanas vietu vai – cukura gadījumā – uz citu tvertni;

               b)

               saglabāt dokumentus par svēršanu, kas sagatavoti brīdī, kad cukuru ievieto privātās uzglabāšanas vietā;

               c)

               dokumentus, kas saistīti ar nodošanas uzglabāšanā darbībām, ieskaitot uzglabāšanas partiju/sēriju/cisternu/tvertņu atrašanās vietu un attiecīgos daudzumus, nosūtīt maksājumu aģentūrai ne vēlāk kā piecas darbdienas pēc 47. panta 3. punktā minētās dienas, kad nodošana uzglabāšanā ir pabeigta;

               d)

               ļaut maksājumu aģentūrai jebkurā brīdī pārbaudīt, vai tiek pildīti visi līgumā noteiktie pienākumi;

               e)

               uzglabātos produktus darīt viegli piekļūstamus un individuāli identificējamus pēc uzglabāšanas partijas/sērijas/cisternas/tvertnes.

         2.   Atkāpjoties no 1. punkta a) apakšpunkta ii) punkta, maksājumu aģentūra var atļaut uzglabātos produktus pārvietot, ja tiek ievēroti šādi nosacījumi:

               i)

               sierus ar aizsargātu cilmes vietas nosaukumu (ACVN) vai aizsargātu ģeogrāfiskās izcelsmes norādi (AĢIN), ja tirgus dalībnieks iesniedz pamatotu pieprasījumu;

               ii)

               izņēmuma gadījumos citus produktus, ja tirgus dalībnieks iesniedz pamatotu pieprasījumu.

         3.   Atkāpjoties no šā panta 1. punkta e) apakšpunkta, cukuru, par kuru noslēgts līgums, var uzglabāt tirgus dalībnieka norādītā tvertnē kopā ar citu cukuru, ja līgumiskais daudzums tiek uzglabāts norādītajā tvertnē līgumiskajā periodā saskaņā ar Deleģētās regulas (ES) 2016/1238 8. panta 1. punktu.
   4.   Par visu dokumentu pārbaudi atbildīgajai maksājumu aģentūrai tirgus dalībnieks pēc pieprasījuma par katru līgumu dara pieejamu šādu informāciju, jo īpaši dodot iespēju attiecībā uz uzglabāšanā nodotiem produktiem verificēt:

               a)

               apstiprinātā uzņēmuma identifikācijas numuru un vajadzības gadījumā ražošanas dalībvalsti;

               b)

               produktu izcelsmi un ražošanas datumu vai – attiecībā uz cukuru – ražošanas tirdzniecības gadu un – attiecībā uz gaļu – nokaušanas dienu;

               c)

               datumu, kurā produkti nodoti uzglabāšanā;

               d)

               svaru un – attiecībā uz gaļu – iepakoto izcirtņu skaitu;

               e)

               privātās uzglabāšanas vietas adresi un līdzekļus, kas ļauj viegli identificēt produktu privātās uzglabāšanas vietā, vai – attiecībā uz nefasētu cukuru – tirgus dalībnieka norādītās tvertnes identifikāciju;

               f)

               līgumiskā uzglabāšanas perioda beigu datumu un izņemšanas no līgumiskās uzglabāšanas faktisko datumu.

         5.   Tirgus dalībnieks vai attiecīgā gadījumā glabāšanas pārzinis noliktavā veic uzskaiti reģistrācijas žurnālā, kurā atbilstīgi līguma numuram iekļauj:

               a)

               uzglabāšanā nodoto produktu identifikāciju pēc partijas/sērijas/cisternas/tvertnes;

               b)

               datumu, kad notikusi nodošana uzglabāšanā un izņemšana no tās;

               c)

               uzglabāto produktu daudzumu pēc partijas/sērijas/cisternas/tvertnes;

               d)

               produktu atrašanās vietu uzglabāšanas vietā pēc partijas/sērijas/cisternas/tvertnes.

      III NODAĻA

         Produktu izņemšana un privātās uzglabāšanas atbalsta izmaksa

      I iedaļa

         Produktu izņemšana no uzglabāšanas

   53. pants
   Izņemšana no uzglabāšanas
   1.   Izņemšanu no uzglabāšanas var sākt dienā pēc līgumiskā uzglabāšanas perioda pēdējās dienas vai attiecīgā gadījumā no datuma, kas noteikts īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu.
   2.   Izņemšana no uzglabāšanas notiek veselās partijās, ja vien maksājumu aģentūra nav atļāvusi izņemšanu mazākos daudzumos.
   Tomēr 60. pantā minētajā gadījumā, kas attiecas uz produktiem ar plombu, no uzglabāšanas var izņemt tikai daudzumu, kam uzlikta plomba.
   3.   Ja īstenošanas regulā par konkursa procedūras sākšanu vai privātās uzglabāšanas atbalsta apmēra iepriekšnoteikšanu ir paredzēts, ka līgumiskais uzglabāšanas periods ir no viena dienu skaita līdz citam dienu skaitam, tirgus dalībnieks maksājumu aģentūrai paziņo par to, ka tas plāno sākt izņemt produktus no uzglabāšanas, un norāda attiecīgās uzglabāšanas partijas/sērijas/cisternas/tvertnes vismaz piecas dienas pirms izņemšanas darbību sākšanas.
   Maksājumu aģentūra var izlemt pieņemt periodu, kas ir īsāks par piecām darbdienām.

      II iedaļa

         Izmaksa

   54. pants
   Pieteikums uz privātās uzglabāšanas atbalsta izmaksu
   Tirgus dalībnieks iesniedz pieteikumu uz izmaksu trīs mēnešu laikā pēc līgumiskā uzglabāšanas perioda beigām.
   55. pants
   Privātās uzglabāšanas atbalsta izmaksa
   Atbalstu izmaksā ne vēlāk kā 120 dienas pēc datuma, kurā ir iesniegts pieteikums uz izmaksu, ja ir izpildīti līgumā noteiktie pienākumi.
   Tomēr, ja notiek administratīva izmeklēšana, maksājumu neveic, kamēr nav atzītas tiesības uz šo maksājumu.
   IV SADAĻA

      PĀRBAUDES UN SANKCIJAS

      I NODAĻA

         Pārbaudes

   56. pants
   Vispārīgi noteikumi par pārbaudēm, kas saistītas ar valsts intervenci un privātās uzglabāšanas atbalstu
   1.   Maksājumu aģentūras veic visus nepieciešamos pasākumus, lai nodrošinātu atbilstību prasībām, kas attiecas uz valsts intervenci un privātās uzglabāšanas atbalsta piešķiršanu un kas noteiktas Deleģētajā regulā (ES) 2016/1238, šajā regulā un šīs regulas 1. panta 2. punkta a) un b) apakšpunktā minētajās īstenošanas regulās.
   Pasākumos ietilpst valsts intervences piedāvājumu un konkursa piedāvājumu un privātās uzglabāšanas atbalsta konkursa piedāvājumu un pieteikumu administratīva pārbaude, ko papildina dokumentu un fiziskas pārbaudes uz vietas, kas noteiktas šajā sadaļā.
   2.   Valsts intervencei piegādāto produktu svara verifikāciju un – privātās uzglabāšanas atbalsta gadījumā – līgumiskā daudzuma verifikāciju veic maksājumu aģentūras amatpersonu klātbūtnē.
   3.   Fiziskos paraugus, kas tiek ņemti valsts intervences un privātās uzglabāšanas atbalsta produktu kvalitātes un sastāva verificēšanas mērķiem, ņem maksājumu aģentūras amatpersonas vai viņu klātbūtnē.
   4.   Revīzijas izsekojamības nolūkā visus maksājumu aģentūras pārbaudītos krājumus, kā arī finanšu uzskaiti un dokumentus kontroles apmeklējuma laikā apzīmogo vai paraksta ar iniciāļiem. Ja verificē datorizētu uzskaiti, veiktās pārbaudes protokolu iekļauj inspekcijas dokumentācijā vai nu uz papīra, vai elektroniskā formā. Šādus uzskaites datus pēc pieprasījuma dara pieejamus Komisijai.
   57. pants
   Īpaši noteikumi par pārbaudēm, kas saistītas valsts intervenci
   1.   Neskarot pārbaudes, kas šajā regulā prasītas sakarā ar produktu pārņemšanu, intervences krājumu pārbaudes veic saskaņā ar Deleģētās regulas (ES) Nr. 907/2014 3. pantu.
   2.   Ja 7. panta 1. punkta a) apakšpunkta ii) punktā minētā uzglabāšanas vieta atrodas dalībvalstī, kas nav dalībvalsts, kurā ir iesniegts piedāvājums vai konkursa piedāvājums, maksājumu aģentūra, kas saņēmusi piedāvājumu vai konkursa piedāvājumu, var lūgt par minēto uzglabāšanas vietu atbildīgās maksājumu aģentūras palīdzību, ieskaitot pārbaudi uz vietas. Palīdzību sniedz periodā, kurā to lūgusi sniegt maksājumu aģentūra, kas saņēmusi piedāvājumu vai konkursa piedāvājumu.
   3.   Attiecībā uz liellopu gaļu pārbaudes veic saskaņā ar III pielikuma I un III daļu.
   58. pants
   Īpaši noteikumi par pārbaudēm, kas saistītas valsts intervenci attiecībā uz labību un rīsiem
   1.   Neatkarīgi no 56. panta 2. punkta piegādāto daudzumu nosver, klātesot tirgus dalībniekam un maksājumu aģentūras pārstāvim, kas ir neatkarīgs no tirgus dalībnieka.
   Tomēr, ja maksājumu aģentūras pārstāvis ir arī glabāšanas pārzinis, maksājumu aģentūra 30 dienu laikā pēc piegādes veic inspekciju, kas ietver vismaz tilpuma pārbaudi. Jebkāda starpība starp daudzumu, kas noteikts sverot, un daudzumu, kas aplēsts saskaņā ar tilpuma metodi, nedrīkst pārsniegt 5 %.
   Ja 5 % pielaide nav pārsniegta, tad glabāšanas pārzinis sedz visas izmaksas, kas saistītas ar vēlākā svara pārbaudē novērotu novirzi no dokumentos reģistrētā svara pārņemšanas laikā.
   Ja 5 % pielaide ir pārsniegta, tad labību vai rīsus nekavējoties nosver. Ja noteiktais svars ir mazāks par reģistrēto, svēršanas izmaksas sedz glabāšanas pārzinis. Pārējos gadījumos svēršanas izmaksas sedz maksājumu aģentūra.
   2.   Ja jāpārbauda kontaminantu līmenis labībā, izmantojot Deleģētās regulas (ES) 2016/1238 I pielikuma I daļas 3. punktā minēto riska analīzi, tad maksājumu aģentūra atbild par finansiālajām sekām, kuras rodas no maksimālo kontaminantu līmeņu neievērošanas, saskaņā ar noteikumiem, kas izklāstīti Deleģētās regulas (ES) Nr. 907/2014 3. panta 6. punktā.
   Tomēr ohratoksīna A un aflatoksīna gadījumā, ja attiecīgā maksājumu aģentūra spēj Komisijai pieņemami pierādīt, ka ievietošanas laikā produkts atbilda standartiem, bija ievēroti parastie uzglabāšanas apstākļi un tika izpildīti glabāšanas pārziņa pārējie pienākumi, tad finanšu saistības sedz no Savienības budžeta.
   59. pants
   Īpaši noteikumi labības un rīsu pārņemšanai glabāšanas pārziņa uzglabāšanas vietā
   1.   Ja labības vai rīsu pārņemšana notiek uzglabāšanas vietā, kur produktus uzglabā piedāvājuma vai konkursa piedāvājuma iesniegšanas laikā, tad pārņemto daudzumu nosaka, pamatojoties uz glabāšanas reģistru, kurš atbilst profesionālajiem standartiem, kas ļauj garantēt, ka tiek ievēroti Savienības tiesību akti, īpaši Deleģētās regulas (ES) Nr. 907/2014 III pielikums, ar nosacījumu, ka:

               a)

               glabāšanas reģistrā ir norādīts(-a):

                           i)

                           svars, kas reģistrēts svēršanā, kura veikta ne vēlāk kā 10 mēnešus pirms pārņemšanas;

                           ii)

                           fizisko kvalitātes īpašību raksturojums svēršanas laikā un jo īpaši mitruma saturs;

                           iii)

                           pārvietošana, ja tāda bijusi, un veiktā apstrāde;

               b)

               glabāšanas pārzinis apliecina, ka piedāvātā partija pilnībā atbilst glabāšanas reģistrā ietvertajai informācijai;

               c)

               svēršanas laikā noteiktās kvalitātes īpašības ir tās pašas, kas reprezentatīvajam paraugam, kurš sastāv no paraugiem, ko maksājumu aģentūra vai tās pārstāvis ņem pa vienam no katrām 60 tonnām.

         2.   Ja tiek piemērots 1. punkts, Deleģētās regulas (ES) Nr. 907/2014 3. panta 3. punkta pirmās daļas a) punktā noteiktajā glabāšanas reģistrā un finanšu uzskaitē reģistrējamais labības svars ir svars, kurš ir reģistrēts glabāšanas reģistrā un attiecīgā gadījumā koriģēts, lai ņemtu vērā atšķirību starp svēršanas brīdī reģistrēto mitruma saturu vai dažādu piemaisījumu (Schwarzbesatz) procentuālo daudzumu un to, kas noteikts, pamatojoties uz reprezentatīvo paraugu. Dažādu piemaisījumu procentuālā daudzuma atšķirības var ņemt vērā tikai tālab, lai samazinātu glabāšanas reģistrā ierakstīto svaru.
   30 dienu laikā pēc pārņemšanas maksājumu aģentūra veic tilpuma pārbaudi. Jebkāda starpība starp daudzumu, kas noteikts sverot, un daudzumu, kas aplēsts saskaņā ar tilpuma metodi, nedrīkst pārsniegt 5 %.
   Ja 5 % pielaide nav pārsniegta, tad glabāšanas pārzinis sedz visas izmaksas, kas saistītas ar vēlākā svara pārbaudē novērotu novirzi no dokumentos reģistrētā svara pārņemšanas laikā.
   Ja 5 % pielaide ir pārsniegta, tad labību vai rīsus nekavējoties nosver. Ja, ņemot vērā Deleģētās regulas (ES) Nr. 907/2014 IV pielikuma 1. punktā noteiktos pielaides ierobežojumus, noteiktais svars ir mazāks par reģistrēto, svēršanas izmaksas sedz glabāšanas pārzinis. Pārējos gadījumos svēršanas izmaksas sedz Eiropas Lauksaimniecības garantiju fonds.
   60. pants
   Īpaši noteikumi par pārbaudēm, kas saistītas ar privātās uzglabāšanas atbalstu
   1.   Attiecībā uz visām glabāšanā nodotajām partijām 30 dienu laikā pēc dienas, kurā sākas 48. panta 1. punktā minētais līgumiskais uzglabāšanas periods, maksājumu aģentūra veic dokumentu pārbaudes uz vietas, lai verificētu 49. pantā minēto līgumisko daudzumu. Šādas pārbaudes ietver 52. panta 5. punktā minētā glabāšanas reģistra un attaisnojošo dokumentu, piemēram, svēršanas kvīšu un piegādes pavadzīmju, pārbaudi, kā arī partiju esības un produktu identitātes fizisku verificēšanu privātās uzglabāšanas vietā.
   Attiecībā uz gaļu pārbaudes notiek laikā, kad tā tiek nodota privātā uzglabāšanā, un attiecībā uz olīveļļu – pirms oficiālas plombas uzlikšanas cisternām.
   Pienācīgi pamatotos apstākļos maksājumu aģentūra var pagarināt pirmajā daļā minēto periodu par laiku līdz 15 dienām. Šādos gadījumos maksājumu aģentūra par to informē attiecīgos tirgus dalībniekus.
   2.   Papildus pārbaudēm, kas jāveic saskaņā ar 1. punktu, fiziski pārbauda reprezentatīvu statistisku izlasi, kurā iekļauj vismaz 5 % no partijām, kas atbilst vismaz 5 % no kopējiem uzglabāšanā nodotajiem daudzumiem, lai nodrošinātu, ka produktu un uzglabāšanas partiju daudzums, veids un sastāvs, iepakojums un marķējums atbilst privātās uzglabāšanas prasībām un informācijai, ko tirgus dalībnieks norādījis savā konkursa piedāvājumā vai pieteikumā.
   Attiecībā uz sieru visas partijas fiziski pārbauda, lai verificētu līgumisko daudzumu.
   3.   Uzglabāšanas perioda laikā maksājumu aģentūra arī veic neizziņotas pārbaudes uz vietas, lai nodrošinātu līgumiskā daudzuma esību un identitāti privātās uzglabāšanas vietā un to, ka nefasētais cukurs atrodas tirgus dalībnieka norādītajā tvertnē. Pārbaudi veic, izmantojot nejaušu statistisku izlasi, kurā ietilpst vismaz 5 % no partijām, kas atbilst vismaz 5 % no kopējiem daudzumiem, par kuriem ir noslēgti līgumi. Šajā izlasē iekļauj ne vairāk kā 25 % no partijām, kas jau ir pārbaudītas saskaņā ar 2. punktu, izņemot gadījumu, kad citādi nebūtu iespējams uz vietas pārbaudīt vismaz 5 % partiju, kas atbilst vismaz 5 % no kopējiem daudzumiem, par kuriem ir noslēgti līgumi.
   Pirmajā daļā minētā neizziņotā pārbaude nav vajadzīga, ja maksājumu aģentūra ar tirgus dalībnieka piekrišanu ir uzlikusi plombu produktiem tā, ka līgumiskos daudzumus nav iespējams izņemt no uzglabāšanas vietas, nenoņemot plombu.
   4.   Līgumiskā uzglabāšanas perioda beigās vai – ja piemēro 53. panta 3. punktu – pirms produktu izņemšanas sākšanas maksājumu aģentūra veic pārbaudes uz vietas, lai, pamatojoties uz glabātavas reģistra un attaisnojošo dokumentu pārbaudi, verificētu, ka līgumiskās saistības ir izpildītas, kā arī veic partiju esības un produktu identitātes verificēšanu privātās uzglabāšanas vietā.
   Papildus pirmajā daļā minētajām pārbaudēm fiziski pārbauda reprezentatīvu statistisku izlasi, kurā ietilpst vismaz 5 % no partijām, kas atbilst vismaz 5 % no kopējiem daudzumiem, par kuriem ir noslēgti līgumi, nolūkā verificēt produktu daudzumu, veidu, iepakojumu un marķējumu un identitāti privātās uzglabāšanas vietā.
   5.   Ja maksājumu aģentūra ar tirgus dalībnieka piekrišanu ir uzlikusi produktiem plombu tā, ka uzglabāto daudzumu nevar izņemt no atsevišķas partijas, nenoņemot plombu, 3. un 4. punktā minētās pārbaudes var iekļaut tikai plombu esības un veseluma verificēšanu.
   61. pants
   Ziņošana par pārbaudēm
   1.   Maksājumu aģentūra sastāda kontroles ziņojumu piecu darbdienu laikā pēc katras pārbaudes uz vietas pabeigšanas un attiecīgā gadījumā sastāda kontroles ziņojumu par 56. panta 3. punktā minētajām pārbaudēm. Ziņojumā precīzi apraksta dažādos pārbaudītos elementus un norāda:

               a)

               pārbaudes sākšanas datumu un laiku;

               b)

               informāciju par iepriekšēju izziņošanu;

               c)

               pārbaudes ilgumu;

               d)

               klātesošās atbildīgās personas;

               e)

               veikto pārbaužu veidu un apmēru, konkrētāk, sniedzot ziņas par pārbaudītajiem dokumentiem un produktiem;

               f)

               konstatējumus un secinājumus;

               g)

               vai ir vajadzīga pēcpārbaude.

         Ziņojumu paraksta atbildīgā maksājumu aģentūras amatpersona un vai nu ar parakstu apstiprina tirgus dalībnieks vai attiecīgā gadījumā glabāšanas pārzinis, vai to reģistrējamā veidā nosūta tirgus dalībniekam. Ziņojumu iekļauj maksājuma lietā.
   2.   Ja pārbaudītie produkti ir neatbilstīgi, verifikāciju paplašina, izveidojot lielāku statistisko izlasi, kuru nosaka maksājumu aģentūra.
   3.   Pamatojoties uz tādiem kritērijiem kā neatbilstības smagums, apmērs, ilgums un atkārtošanās, maksājumu aģentūra reģistrē visus neatbilstības gadījumus, kuru rezultātā var notikt izslēgšana saskaņā ar 62. panta 1. punktu vai nepienācīgi izmaksāta privātās uzglabāšanas atbalsta, ieskaitot attiecīgā gadījumā procentus, atmaksāšana saskaņā ar 62. panta 4. punktu.

      II NODAĻA

         Sankcijas un administratīvie pasākumi

   62. pants
   Sankcijas un administratīvie pasākumi, kas attiecas uz privātās uzglabāšanas atbalstu
   1.   Ja maksājumu aģentūra konstatē, ka tirgus dalībnieka iesniegtā dokumentā, kurš jāiesniedz saskaņā ar Deleģēto regulu (ES) 2016/1238, šo regulu vai šīs regulas 1. panta 2. punkta b) apakšpunktā minēto īstenošanas regulu, sniegta nepareiza informācija, un ja attiecīgā nepareizā informācija ir izšķirīga attiecībā uz privātās uzglabāšanas atbalsta piešķiršanu, maksājumu aģentūra tirgus dalībnieku attiecībā uz produktu, par kuru ir sniegta nepareizā informācija, izslēdz no atbalsta piešķiršanas procedūras uz vienu gadu no dienas, kad ir pieņemts galīgais administratīvais lēmums par pārkāpuma konstatēšanu.
   2.   Šā panta 1. punktā paredzēto izslēgšanu neveic, ja tirgus dalībnieks maksājumu aģentūrai pieņemami pierāda, ka minētajā punktā norādītā situācija ir radusies nepārvaramas varas vai acīmredzamas kļūdas dēļ.
   3.   Nepienācīgi izmaksātu atbalstu no attiecīgajiem tirgus dalībniekiem atgūst ar procentiem. Mutatis mutandis piemēro Īstenošanas regulas (ES) Nr. 908/2014 27. panta noteikumus.
   4.   Administratīvu sankciju īstenošana un nepienācīgi izmaksātu summu atgūšana, kas paredzēta šajā pantā, neskar ziņošanu par pārkāpumiem Komisijai saskaņā ar Komisijas Regulu (EK) Nr. 1848/2006 (19).
   V SADAĻA

      PAZIŅOJUMI UN NOBEIGUMA NOTEIKUMI

      I NODAĻA

         Paziņojumi

      I iedaļa

         Vispārīgi noteikumi attiecībā uz paziņojumiem

   63. pants
   Paziņošanas metode
   Šajā regulā un 1. pantā minētajās īstenošanas regulās minētā paziņošana jāveic saskaņā ar Komisijas Regulu (EK) Nr. 792/2009 (20).
   64. pants
   Paziņojumi par maksājumu aģentūrām
   1.   Dalībvalstis paziņo Komisijai apstiprinātās maksājumu aģentūras, kas atbild par intervences produktu iepirkšanu un pārdošanu un par privātās uzglabāšanas atbalstu.
   2.   Apstiprināto aģentūru sarakstu Komisija dara pieejamu dalībvalstīm un sabiedrībai, arī publicējot to internetā.

      II iedaļa

         Paziņojumi par valsts intervenci

   65. pants
   Informācijas paziņošana par intervences krājumiem
   1.   Dalībvalstis, kuru maksājumu aģentūrām ir intervences krājumi, ne vēlāk kā katra mēneša 15. datumā paziņo Komisijai šādus datus:

               a)

               par labību un rīsiem:

                           i)

                           no tirdzniecības gada sākuma uzglabātie daudzumi;

                           ii)

                           kopējie daudzumi, kas pārņemti kopš tirdzniecības gada sākuma;

                           iii)

                           kopējie daudzumi, kas ir izņemti no uzglabāšanas vietas kopš tirdzniecības gada sākuma un kam attiecīgā gadījumā norāda izmantošanas veidu vai galamērķi, un kopējie zaudētie daudzumi;

                           iv)

                           kopējie līgumsaistītie daudzumi, kuriem attiecīgā gadījumā norādīts izmantošanas veids vai galamērķis;

                           v)

                           daudzumi, par kuriem iesniegts piedāvājums mēneša pārskata perioda beigās;

               b)

               par sviestu un vājpiena pulveri:

                           i)

                           katra uzglabāšanā esošā produkta daudzumi iepriekšējā mēneša beigās un tajā mēnesī uzglabāšanas vietās ienākošie un no tām izejošie daudzumi;

                           ii)

                           no uzglabāšanas vietām izejošo katra produkta daudzumu sadalījums atbilstīgi īstenošanas regulai par konkursa procedūras sākšanu attiecīgo produktu pārdošanai;

                           iii)

                           uzglabāšanā esošo daudzumu sadalījums pēc vecuma iepriekšējā mēneša beigās;

               c)

               par liellopu gaļu:

                           i)

                           katra uzglabāšanā esošā produkta daudzumi iepriekšējā mēneša beigās un tajā mēnesī uzglabāšanas vietās ienākošie un no tām izejošie daudzumi;

                           ii)

                           no uzglabāšanas vietām izejošo katra produkta daudzumu sadalījums atbilstīgi īstenošanas regulai par konkursa procedūras sākšanu attiecīgo produktu pārdošanai;

                           iii)

                           katra izcirtņu veida daudzumi, uz kuriem attiecas iepriekšējā mēnesī noslēgtie pārdošanas līgumi;

                           iv)

                           katra izcirtņu veida daudzumi, uz kuriem attiecas iepriekšējā mēnesī izdotie izņemšanas rīkojumi;

                           v)

                           katra izcirtņu veida daudzumi, kas ir iepirkti iepriekšējā mēneša laikā;

                           vi)

                           katra izcirtņu veida līgumnesaistītie un fiziskie krājumi iepriekšējā mēneša beigās un līgumnesaistīto krājumu uzglabāšanas ilgums;

               d)

               par visiem produktiem:

                           i)

                           konkursa procedūras sākuma datums, piešķirtie daudzumi un minimālās pārdošanas cenas, kas ir fiksētas, ja piemēro 36. pantu;

                           ii)

                           informācija, kas attiecas uz realizāciju saskaņā ar shēmu vistrūcīgāko personu atbalstam.

         2.   Komisija var pieprasīt, lai 1. punktā minētie paziņojumi tiktu sniegti biežāk, ja tas ir nepieciešams intervences sistēmas efektīvas pārvaldības vajadzībām.
   3.   Šā panta 1. punkta b) apakšpunkta piemērošanas vajadzībām:

               a)

               “ienākošie daudzumi” ir daudzumi, kas fiziski nodoti uzglabāšanā neatkarīgi no tā, vai maksājumu aģentūra tos ir pārņēmusi vai nav;

               b)

               “izejošie daudzumi” ir daudzumi, kas izņemti no uzglabāšanas, vai pārņemtie daudzumi, ja tos pirms izņemšanas pārņēmis pircējs.

         4.   Šā panta 1. punkta c) apakšpunkta piemērošanas vajadzībām:

               a)

               “līgumnesaistītie krājumi” ir krājumi, uz kuriem vēl neattiecas pārdošanas līgums;

               b)

               “fiziskie krājumi” ir līgumnesaistītie krājumi kopā ar krājumiem, uz kuriem attiecas pārdošanas līgums, bet kuri vēl nav pārņemti.

      III iedaļa

         Paziņojumi par privātās uzglabāšanas atbalstu

   66. pants
   Informācijas paziņošana par privātās uzglabāšanas atbalstu
   Dalībvalstis, kurās izmanto privātās uzglabāšanas atbalsta shēmu, Komisijai paziņo:

               a)

               vismaz reizi nedēļā – produktus un daudzumus, par kuriem iepriekšējās nedēļas laikā ir noslēgti līgumi, un to sadalījumu pēc uzglabāšanas perioda;

               b)

               ne vēlāk kā katra mēneša 15. datumā par iepriekšējo mēnesi:

                           i)

                           produktu daudzumus, kas nodoti privātajā uzglabāšanā un izņemti no tās attiecīgā mēneša laikā, un attiecīgā gadījumā to sadalījumu pa kategorijām;

                           ii)

                           privātajā uzglabāšanā esošo produktu daudzumus attiecīgā mēneša beigās un attiecīgā gadījumā sadalījumu pa kategorijām;

                           iii)

                           tādu produktu daudzumus, kuriem ir beidzies līgumiskais uzglabāšanas periods;

                           iv)

                           ja uzglabāšanas periods ir saīsināts vai pagarināts, kā minēts Regulas (ES) Nr. 1308/2013 20. panta m) punktā, – produktus un daudzumus, kuru uzglabāšanas periods ir pārskatīts, un izņemšanas no uzglabāšanas sākotnējo un pārskatīto datumu;

               c)

               līdz katra gada 31. martam par iepriekšējo kalendāro gadu – saskaņā ar IV sadaļu veikto pārbaužu uz vietas rezultātus.

      II NODAĻA

         Nobeiguma noteikumi

   67. pants
   Stāšanās spēkā un piemērošana
   Šī regula stājas spēkā septītajā dienā pēc tās publicēšanas Eiropas Savienības Oficiālajā Vēstnesī.
   Regulu piemēro no 2016. gada 1. oktobra. Tomēr attiecībā uz iepirkšanu valsts intervencē I pielikuma V daļas III un IV tabulu un VI daļas b) punktu piemēro no 2017. gada 1. jūlija.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2016. gada 18. maijā

            Komisijas vārdā –

            priekšsēdētājs

         Jean-Claude JUNCKER

      (1)  OV L 347, 20.12.2013., 671. lpp.

      (2)  OV L 347, 20.12.2013., 549. lpp.

      (3)  OV L 346, 20.12.2013., 12. lpp.

      (4)  Padomes 2007. gada 22. oktobra Regula (EK) Nr. 1234/2007, ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (“Vienotā TKO regula”) (OV L 299, 16.11.2007., 1. lpp.).

      (5)  Komisijas 1987. gada 16. novembra Regula (EEK) Nr. 3427/87, ar ko nosaka sīki izstrādātus noteikumus intervencei rīsu tirgū (OV L 326, 17.11.1987., 25. lpp.).

      (6)  Komisijas 1991. gada 30. jūlija Regula (EEK) Nr. 2351/91, ar ko nosaka sīki izstrādātus noteikumus, kurus piemēro intervences aģentūru rīcībā esošo rīsu iepirkšanai pārtikas atbalsta piegādei (OV L 214, 2.8.1991., 51. lpp.).

      (7)  Komisijas 2008. gada 25. jūlija Regula (EK) Nr. 720/2008, kas izklāsta kopīgus sīki izstrādātus piemērošanas noteikumus Padomes Regulai (EK) Nr. 1234/2007 par intervences aģentūras vai maksājumu aģentūras iepirktu produktu glabāšanu un pārvietošanu (OV L 198, 26.7.2008., 17. lpp.).

      (8)  Komisijas 2008. gada 20. augusta Regula (EK) Nr. 826/2008, ar ko paredz kopīgus noteikumus par atbalsta piešķiršanu dažu lauksaimniecības produktu privātai uzglabāšanai (OV L 223, 21.8.2008., 3. lpp.).

      (9)  Komisijas 2009. gada 24. novembra Regula (EK) Nr. 1130/2009, kas nosaka kopējus sīki izstrādātus noteikumus intervences produktu izmantošanas un/vai galamērķa pārbaudei (OV L 310, 25.11.2009., 5. lpp.).

      (10)  Komisijas 2009. gada 11. decembra Regula (ES) Nr. 1272/2009, ar ko nosaka sīki izstrādātus kopīgus noteikumus Padomes Regulas (EK) Nr. 1234/2007 īstenošanai attiecībā uz lauksaimniecības produktu iepirkšanu un pārdošanu valsts intervencē (OV L 349, 29.12.2009., 1. lpp.).

      (11)  Komisijas 2016. gada 18. maija Deleģētā regula (ES) 2016/1238, ar ko Eiropas Parlamenta un Padomes Regulu (ES) Nr. 1308/2013 papildina attiecībā uz valsts intervenci un privātās uzglabāšanas atbalstu (skatīt šā Oficiālā Vēstneša 15. lpp.).

      (12)  Komisijas 2014. gada 11. marta Deleģētā regula (ES) Nr. 907/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz maksājumu aģentūrām un citām iestādēm, finanšu pārvaldību, grāmatojumu noskaidrošanu, nodrošinājumu un euro izmantošanu (OV L 255, 28.8.2014., 18. lpp.).

      (13)  Komisijas 2014. gada 6. augusta Īstenošanas regula (ES) Nr. 908/2014, ar ko paredz noteikumus par to, kā Eiropas Parlamenta un Padomes Regulu (ES) Nr. 1306/2013 piemēro attiecībā uz maksājumu aģentūrām un citām struktūrām, finanšu pārvaldību, grāmatojumu noskaidrošanu, noteikumiem par pārbaudēm, nodrošinājumu un pārredzamību (OV L 255, 28.8.2014., 59. lpp.).

      (14)  Komisijas 2008. gada 5. marta Regula (EK) Nr. 273/2008, ar kuru nosaka sīki izstrādātus noteikumus Padomes Regulas (EK) Nr. 1255/1999 piemērošanai attiecībā uz piena un piena produktu analīžu un kvalitātes vērtēšanas metodēm (OV L 88, 29.3.2008., 1. lpp.).

      (15)  Eiropas Parlamenta un Padomes 2009. gada 21. oktobra Regula (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (OV L 309, 24.11.2009., 1. lpp.).

      (16)  Komisijas 2008. gada 10. decembra Regula (EK) Nr. 1249/2008, ar ko paredz sīki izstrādātus noteikumus par Kopienas skalu ieviešanu liellopu, cūku un aitu liemeņu klasifikācijai un cenu paziņošanas kārtību (OV L 337, 16.12.2008., 3. lpp.).

      (17)  Komisijas 2014. gada 11. marta Deleģētā regula (ES) Nr. 906/2014, ar ko papildina Eiropas Parlamenta un Padomes Regulu (ES) Nr. 1306/2013 attiecībā uz valsts intervences izdevumiem (OV L 255, 28.8.2014., 1. lpp.).

      (18)  Padomes 1971. gada 3. jūnija Regula (EEK, Euratom) Nr. 1182/71, ar ko nosaka laikposmiem, datumiem un termiņiem piemērojamus noteikumus (OV L 124, 8.6.1971., 1. lpp.).

      (19)  Komisijas 2006. gada 14. decembra Regula (EK) Nr. 1848/2006 par pārkāpumiem un par tādu summu atgūšanu, kas nepareizi izmaksātas saistībā ar kopējās lauksaimniecības politikas finansēšanu un informācijas sistēmas organizēšanu šajā jomā, kā arī par Regulas (EEK) Nr. 595/91 atcelšanu (OV L 355, 15.12.2006., 56. lpp.).

      (20)  Komisijas 2009. gada 31. augusta Regula (EK) Nr. 792/2009, ar ko nosaka kārtību, kādā dalībvalstis Komisijai paziņo informāciju un dokumentus, kas pieprasīti, īstenojot tirgu kopīgo organizāciju, tiešo maksājumu režīmu, lauksaimniecības produktu veicināšanas pasākumus, kā arī režīmus, ko piemēro attālākajiem reģioniem un Egejas jūras nelielajām salām (OV L 228, 1.9.2009., 3. lpp.).

      I PIELIKUMS

         LABĪBA

      I DAĻA
      1.   TO SASTĀVDAĻU DEFINĪCIJA, KAS NEPIEDER PIE NEVAINOJAMAS KVALITĀTES LABĪBAS PAMATVEIDIEM
      1.1.   Šķelti graudi

      Attiecībā uz cietajiem kviešiem, parastajiem kviešiem un miežiem “šķeltu graudu” definīcija ir iekļauta standartā EN 15587.
      Attiecībā uz kukurūzu “šķeltu graudu” definīcija ir iekļauta standartā EN 16378.
      1.2.   Graudu piemaisījumi

      a)   Sarukuši graudi

      Attiecībā uz cietajiem kviešiem, parastajiem kviešiem un miežiem “sarukušu graudu” definīcija ir iekļauta standartā EN 15587. Tomēr attiecībā uz Igaunijas, Latvijas, Somijas un Zviedrijas miežiem “sarukuši graudi” ir graudi, kuru īpatnējais svars ir vienāds ar vai lielāks par 64 kilogramiem hektolitrā un par ko iesniegts intervences piedāvājums vai konkursa piedāvājums vai kas nodoti intervencei šajās dalībvalstīs; tie ir tādi graudi, kurus pēc visu pārējo šajā pielikumā minēto elementu atdalīšanas var izsijāt caur sietu ar 2,0 milimetru lieliem gareniem caurumiem.
      “Sarukušu graudu” jēdzienu nepiemēro kukurūzai.
      b)   Cita labība

      Attiecībā uz cietajiem kviešiem, parastajiem kviešiem un miežiem “citas labības” definīcija ir iekļauta standartā EN 15587.
      Attiecībā uz kukurūzu “citas labības” definīcija ir iekļauta standartā EN 16378.
      c)   Kaitēkļu bojāti graudi

      Attiecībā uz cietajiem kviešiem, parastajiem kviešiem un miežiem “kaitēkļu bojātu graudu” definīcija ir iekļauta standartā EN 15587.
      Attiecībā uz kukurūzu “kaitēkļu bojātu graudu” definīcija ir iekļauta standartā EN 16378.
      d)   Graudi, kuru dīglis mainījis krāsu

      Attiecībā uz cietajiem kviešiem un parastajiem kviešiem šī definīcija ir iekļauta standartā EN 15587.
      Jēdzienu par “graudiem, kuru dīglis mainījis krāsu” nepiemēro miežiem un kukurūzai.
      e)   Kaltēšanas laikā pārkarsēti graudi

      Attiecībā uz cietajiem kviešiem, parastajiem kviešiem un miežiem “kaltēšanas laikā pārkarsētu graudu” definīcija ir iekļauta standartā EN 15587.
      Attiecībā uz kukurūzu “kaltēšanas laikā pārkarsētu graudu” definīcija ir iekļauta standartā EN 16378.
      f)   Plankumaini graudi

      Attiecībā uz cietajiem kviešiem “plankumainu graudu” definīcija ir iekļauta standartā EN 15587.
      “Plankumainu graudu” jēdzienu nepiemēro parastajiem kviešiem, miežiem un kukurūzai.
      1.3.   Sadīguši graudi

      Attiecībā uz cietajiem kviešiem, parastajiem kviešiem un miežiem “sadīgušu graudu” definīcija ir iekļauta standartā EN 15587.
      Attiecībā uz kukurūzu “sadīgušu graudu” definīcija ir iekļauta standartā EN 16378.
      1.4.   Dažādi piemaisījumi

      a)   Svešas izcelsmes sēklas

      Attiecībā uz cietajiem kviešiem, parastajiem kviešiem un miežiem “svešas izcelsmes sēklu” definīcija ir iekļauta standartā EN 15587.
      Attiecībā uz kukurūzu “svešas izcelsmes sēklu” definīcija ir iekļauta standartā EN 16378.
      “Kaitīgas sēklas” nozīmē sēklas, kas ir toksiskas cilvēkiem un dzīvniekiem, sēklas, kas kavē vai sarežģī labības graudu attīrīšanu un malšanu, un sēklas, kas ietekmē graudu pārstrādes produktu kvalitāti.
      b)   Bojāti graudi

      Attiecībā uz cietajiem kviešiem, parastajiem kviešiem un miežiem “bojātu graudu” definīcija ir iekļauta standartā EN 15587.
      Attiecībā uz kukurūzu “bojātu graudu” definīcija ir iekļauta standartā EN 16378.
      Standartā EN 15587 attiecībā uz cietajiem kviešiem, parastajiem kviešiem un miežiem “bojātu graudu” definīcijā ir iekļauta arī “ar fuzariozi inficētu graudu” definīcija.
      c)   Svešas izcelsmes sastāvdaļas

      Attiecībā uz cietajiem kviešiem, parastajiem kviešiem un miežiem “svešas izcelsmes sastāvdaļu” definīcija ir iekļauta standartā EN 15587.
      Attiecībā uz kukurūzu “svešas izcelsmes sastāvdaļu” definīcija ir iekļauta standartā EN 16378.
      d)   Sēnalas (kukurūzai: vālīšu seržu paliekas)

      e)   Melnie graudi

      f)   Puvuši graudi

      Attiecībā uz cietajiem kviešiem un parastajiem kviešiem “puvušu graudu” definīcija ir iekļauta standartā EN 15587.
      “Puvušu graudu” jēdzienu nepiemēro miežiem un kukurūzai.
      g)   Dzīvnieku izcelsmes piemaisījumi

      1.5.   Dzīvi kaitēkļi

      1.6.   Graudi, kam zudusi stiklainība

      Attiecībā uz cietajiem kviešiem “graudi, kam zudusi stiklainība” ir tādi graudi, kuru endospermu nevar uzskatīt par tādu, kas pilnībā saglabājusi stiklainību. Šo graudu definīcija iekļauta standartā EN 15585.
      2.   ĪPAŠIE FAKTORI, KAS JĀŅEM VĒRĀ ATTIECĪBĀ UZ KATRU LABĪBAS VEIDU, LAI DEFINĒTU PIEMAISĪJUMUS
      2.1.   Cietie kvieši

      “Graudu piemaisījumi” nozīmē sarukušus graudus, citas labības graudus, kaitēkļu bojātus graudus, graudus, kuru dīglis ir mainījis krāsu, plankumainus graudus un kaltēšanas laikā pārkarsētus graudus.
      “Dažādi piemaisījumi” nozīmē svešas izcelsmes sēklas, bojātus graudus (tostarp ar fuzariozi inficētus graudus), svešas izcelsmes sastāvdaļas, pelavas, melnos graudus, puvušus graudus un dzīvnieku izcelsmes piemaisījumus.
      2.2.   Parastie kvieši

      “Graudu piemaisījumi” nozīmē sarukušus graudus, citas labības graudus, kaitēkļu bojātus graudus, graudus, kuru dīglis ir mainījis krāsu (tikai tad, ja to saturs pārsniedz 8 %), un kaltēšanas laikā pārkarsētus graudus.
      “Dažādi piemaisījumi” nozīmē svešas izcelsmes sēklas, bojātus graudus (tostarp ar fuzariozi inficētus graudus), svešas izcelsmes sastāvdaļas, pelavas, melnos graudus, puvušus graudus un dzīvnieku izcelsmes piemaisījumus.
      2.3.   Mieži

      “Graudu piemaisījumi” nozīmē sarukušus graudus, citas labības graudus, kaitēkļu bojātus graudus un kaltēšanas laikā pārkarsētus graudus.
      “Dažādi piemaisījumi” nozīmē svešas izcelsmes sēklas, bojātus graudus (tostarp ar fuzariozi inficētus graudus), svešas izcelsmes sastāvdaļas, sēnalas un dzīvnieku izcelsmes piemaisījumus.
      2.4.   Kukurūza

      “Graudu piemaisījumi” nozīmē citas labības graudus, kaitēkļu bojātus graudus un kaltēšanas laikā pārkarsētus graudus.
      “Dažādi piemaisījumi” nozīmē svešas izcelsmes sēklas, bojātus graudus, svešas izcelsmes sastāvdaļas, vālīšu seržu paliekas un dzīvnieku izcelsmes piemaisījumus.
      II DAĻA

         Metodes, kas izmantotas, lai noteiktu tās labības kvalitāti, par ko iesniegts intervences piedāvājums vai konkursa piedāvājums vai kas nodota intervencei

      Lai noteiktu tās labības kvalitāti, par ko iesniegts intervences piedāvājums vai konkursa piedāvājums vai kas nodota intervencei, saskaņā ar 4. pantu izmanto šādas metodes:

                  a)

                  standartmetodi, lai noteiktu sastāvdaļas, kas nepieder pie nevainojamas kvalitātes pamatlabības:

                              i)

                              standarts EN 15587 parastajiem kviešiem, cietajiem kviešiem un miežiem;

                              ii)

                              standarts EN 16378 kukurūzai;

                  b)

                  standartmetodi mitruma satura noteikšanai:

                              i)

                              standarts EN ISO 6540 kukurūzai;

                              ii)

                              standarts EN ISO 712 pārējai labībai, kas nav kukurūza, vai metode, kuras pamatā ir infrasarkano staru tehnoloģijas izmantošana, kas atbilst standartam EN 15948.

                        Strīda gadījumā par derīgiem uzskata tikai rezultātus, kas attiecībā uz kukurūzu iegūti, piemērojot standartu EN ISO 6540, bet attiecībā uz pārējo labību, kas nav kukurūza, – piemērojot standartu EN ISO 712;

                  c)

                  šā pielikuma III daļā izklāstīto standartmetodi, lai noteiktu no parastajiem kviešiem gatavotas mīklas lipīguma pakāpi un tās derīgumu automatizētai apstrādei;

                  d)

                  standartmetodi olbaltumvielu satura noteikšanai cieto kviešu graudos un drupinātos parasto kviešu graudos:

                              i)

                              standarts EN ISO 20483; vai

                              ii)

                              standarts CEN ISO/TS 16634-2.

                        Strīda gadījumā par derīgiem uzskata tikai rezultātus, kas iegūti saskaņā ar standartu EN ISO 20483;

                  e)

                  standartā EN ISO 5529 noteikto metodi, lai noteiktu drupinātu parasto kviešu graudu Zelenija indeksu;

                  f)

                  standartā EN ISO 3093 noteikto metodi (amilāzes aktivitātes testu), lai noteiktu Hāgberja krišanas skaitli;

                  g)

                  standartā EN 15585 noteikto metodi stiklainības zuduma pakāpes noteikšanai cieto kviešu graudos;

                  h)

                  standartā EN ISO 7971/3 noteikto metodi, lai noteiktu īpatnējo svaru;

                  i)

                  paraugu ņemšanas metodes un analīzes metodes mikotoksīnu līmeņa noteikšanai, kas izklāstītas Komisijas Regulas (EK) Nr. 1881/2006 (1) pielikumā un noteiktas Komisijas Regulas (EK) Nr. 401/2006 (2) I un II pielikumā.

            III DAĻA

         Metode, ar kuru nosaka no parastajiem kviešiem gatavotas mīklas lipīguma pakāpi un derīgumu automatizētai apstrādei

      1.   Nosaukums

      Kviešu miltu kontrolcepšanas metode.
      2.   Piemērošanas noteikumi

      Metodi piemēro rauga maizes ražošanai paredzētu kviešu miltu eksperimentāliem malumiem.
      3.   Princips

      Īpašā maisītājā pagatavo mīklu no miltiem, ūdens, rauga, sāls un saharozes. Pēc tam, kad mīklu sadala vienādos ieapaļos gabalos, 30 minūtes ļauj tiem uzrūgt; mīklu formē, novieto uz plātīm un pēc noteikta laika cep. Apstrādes laikā novēro mīklas īpašības. Kukuļus novērtē pēc to tilpuma un augstuma.
      4.   Sastāvdaļas

      4.1.   Raugs

      Aktīvs Saccharomyces cerevisiae DHW-Hamburg-Wansbeck tipa sausais raugs vai cits produkts ar tādām pašām īpašībām.
      4.2.   Ūdensvada ūdens

      4.3.   Cukura, sāls un askorbīnskābes šķīdums

      800 ± 5 g ūdens izšķīdina 30 ± 0,5 g nātrija hlorīda (tirdzniecības kvalitātes), 30 ± 0,5 g saharozes (tirdzniecības kvalitātes) un 0,040 ± 0,001 g askorbīnskābes. Katru dienu gatavo svaigu šķīdumu.
      4.4.   Cukura šķīdums

      95 ± 1 g ūdens izšķīdina 5 ± 0,1 g saharozes (tirdzniecības kvalitātes). Katru dienu gatavo svaigu šķīdumu.
      4.5.   Enzīmaktīvi iesala milti

      Tirdzniecības kvalitātes produkts.
      5.   Aprīkojums un aparatūra

      5.1.   Ceptuves telpa

      Kontrolējama tā, lai tajā varētu pastāvīgi uzturēt 22 līdz 25 °C temperatūru.
      5.2.   Dzesinātājs

      4 ± 2 °C temperatūras uzturēšanai.
      5.3.   Svari

      Svari ar svērtspēju līdz 2 kg un precizitāti līdz 2 g.
      5.4.   Svari

      Svari ar svērtspēju līdz 0,5 kg un precizitāti līdz 0,1 g.
      5.5.   Analītiskie svari

      Ar precizitāti 0,1 × 10-3 g.
      5.6.   Maisītājs

      Maisītājs Stephan UMTA 10, maisošā elementa modelis Detmold (Stephan Soehne GmbH) vai cita ierīce ar tādiem pašiem raksturlielumiem.
      5.7.   Kontroles telpa

      Kontrolējama tā, lai tajā varētu pastāvīgi uzturēt 30 ± 1 °C temperatūru.
      5.8.   Vaļējas plastmasas kastes

      Izgatavotas no polimetilmetakrilāta (Plexiglas, Perspex). Iekšējie izmēri: 25 × 25 cm, augstums 15 cm, sieniņu biezums 0,5 ± 0,05 cm.
      5.9.   Kvadrātveida plastmasas paliktņi

      Izgatavoti no polimetilmetakrilāta (Plexiglas, Perspex). Vismaz 30 × 30 cm, biezums 0,5 ± 0,05 cm.
      5.10.   Formēšanas ierīce

      Brabendera homogenizētājs (Brabender OHG) vai cita līdzīga ierīce ar tādiem pašiem raksturlielumiem.
      6.   Paraugu ņemšana

      Saskaņā ar standartu EN ISO 24333.
      7.   Procedūra

      7.1.   Ūdens uzsūktspējas noteikšana

      Nosaka ūdens absorbciju saskaņā ar SLĶA standartu Nr. 115/1.
      7.2.   Iesala miltu pievienošanas nepieciešamības noteikšana

      Nosaka miltu “krišanas skaitli” saskaņā ar standartu EN ISO 3093. Ja “krišanas skaitlis” ir lielāks par 250, nosaka iesala miltu daudzumu, kas jāpievieno, lai “krišanas skaitlis” būtu robežās no 200 līdz 250, šim nolūkam izmantojot miltu maisījumu porcijas, kam pievienots arvien lielāks daudzums iesala miltu (4.5. punkts). Ja “krišanas skaitlis” ir mazāks par 250, iesala miltus pievienot nevajag.
      7.3.   Aktīvā sausā rauga aktivēšana

      Noregulē cukura šķīduma temperatūru (4.4. punkts) līdz 35 ± 1 °C. Pievieno vienu (svara) daļu aktīvā sausā rauga četrām (svara) daļām šā cukura šķīduma. Nemaisa. Vajadzības gadījumā saskalo.
      Ļauj nostāvēties 10 ± 1 minūti, tad izmaisa, līdz iegūst homogēnu suspensiju. Iegūto suspensiju izlieto 10 minūšu laikā.
      7.4.   Miltu un mīklas šķidruma temperatūras pielāgošana

      Miltu un ūdens temperatūrai jābūt tādai, lai pēc to sajaukšanas iegūtās mīklas temperatūra būtu 27 ± 1 °C.
      7.5.   Mīklas sastāvs

      Ar precizitāti līdz 2 g nosver 10 y/3 g miltu, svēršanā neņemot vērā mitruma saturu (atbilstoši 1 kg miltu ar 14 % mitruma saturu), kur “y” ir miltu daudzums, ko izmanto farinogrāfa testā (sk. SLĶA standartu Nr. 115/1).
      Ar precizitāti līdz 0,2 g nosver tik daudz iesala miltu, cik vajadzīgs, lai “krišanas skaitlis” būtu robežās no 200 līdz 250 (7.2. punkts).
      Nosver 430 ± 5 g cukura–sāls–askorbīnskābes šķīduma (4.3. punkts) un pievieno ūdeni tā, lai kopējā masa būtu (x – 9) 10 y/3 g (10.2. punkts), kur “x” ir ūdens daudzums, ko izmanto farinogrāfa testā (sk. SLĶA standartu Nr. 115/1). Šī kopējā masa, kas parasti ir robežās no 450 līdz 650 g, jāsasniedz ar precizitāti līdz 1,5 g.
      Nosver 90 ± 1 g rauga suspensijas (7.3. punkts).
      Nosaka mīklas kopējo masu (P), kas ir miltu, cukura–sāls–askorbīnskābes šķīduma un ūdens, rauga suspensijas un iesala miltu masu summa.
      7.6.   Sajaukšana

      Pirms maisīšanas ar pietiekamu daudzumu atbilstošas temperatūras ūdens jāpanāk, ka maisītāja temperatūra ir 27 ± 1 °C.
      Ievieto mīklas šķidrās sastāvdaļas maisītājā un virsū uzber miltus un iesala miltus.
      Iedarbina maisītāju (1. ātrums, 1 400 apgr./min) un darbina to 60 sekundes. Divdesmit sekundes pēc maisīšanas sākuma divreiz apgriež maisīšanas trauka vākam piestiprināto skrāpi.
      Izmēra mīklas temperatūru. Ja temperatūra nav robežās no 26 līdz 28 °C, mīklu izņem un pēc sastāvdaļu temperatūras noregulēšanas iejauc jaunu mīklu.
      Atzīmē mīklas īpašības, izmantojot šādus terminus:

                  —

                  nav lipīga un ir piemērota automatizētai apstrādei vai

                  —

                  lipīga un nav piemērota automatizētai apstrādei.

            Lai mīklu uzskatītu par “nelīpošu un piemērotu automatizētai apstrādei”, tai maisīšanas beigās būtu jāveido viendabīga masa, kas praktiski nelīp pie maisīšanas trauka sieniņām un nevērpjas ap maisīšanas elementu. Vajadzētu būt iespējamam mīklu izņemt no maisīšanas trauka ar roku, turklāt ar vienu rokas kustību un bez ievērojamiem mīklas zudumiem.
      7.7.   Dalīšana un apaļošana

      Ar precizitāti līdz 2 g nosver trīs gabalus mīklas pēc šādas formulas:

                  p

                  =

                  0,25 P, kur:

                  p

                  =

                  viena sadalītās mīklas gabala masa;

                  P

                  =

                  mīklas kopējā masa.

            Nekavējoties veic gabalu apaļošanu, uz 15 sekundēm ievietojot tos formēšanas ierīcē (5.10. punkts), un uz 30 ± 2 minūtēm novieto tos kontroles telpā (5.7. punkts) uz kvadrātveida plastmasas paliktņiem (5.9. punkts), ko pārsedz ar apvērstām plastmasas kastēm (5.8. punkts).
      Gabalus nepārkaisa ar miltiem.
      7.8.   Formēšana

      Uz plastmasas paliktņiem esošos un ar apvērstām kastēm pārsegtos mīklas gabalus atkārtoti ievieto formēšanas ierīcē (5.10. punkts) un katru gabalu apaļo 15 sekundes. Pārklājumu no mīklas gabala noņem tikai tieši pirms apaļošanas. Atkal atzīmē mīklas īpašības, izmantojot kādu no šiem terminiem:

                  a)

                  nav lipīga un ir piemērota automatizētai apstrādei; vai

                  b)

                  lipīga un nav piemērota automatizētai apstrādei.

            Lai mīklu uzskatītu par “nelīpošu un piemērotu automatizētai apstrādei”, tai tikpat kā nemaz vai nemaz nebūtu jālīp pie ierīces sieniņām un aparāta darbības laikā tai būtu brīvi jārotē ap sevi, veidojot regulāras formas lodi. Pēc darbības beigām, paceļot ierīces vāku, mīklai nebūtu jālīp pie mīklas formēšanas ierīces trauka sieniņām.
      8.   Testa ziņojums

      Testa ziņojumā būtu jāietver:

                  a)

                  mīklas apstrādes īpašības maisīšanas beigās un formēšanas laikā;

                  b)

                  miltu “krišanas skaitlis”, ja nav pievienoti iesala milti;

                  c)

                  visas novērotās novirzes no normas;

                  d)

                  izmantotā metode;

                  e)

                  visas ziņas, kas vajadzīgas parauga identificēšanai.

            9.   Vispārīgas piezīmes

                  9.1.

                  Mīklas šķidruma daudzuma aprēķina formulas pamatā ir šādi apsvērumi.
                  Pievienojot x ml ūdens 300 gramiem miltu ar 14 % mitruma saturu, iegūst vajadzīgo konsistenci. Tā kā kontrolcepšanai izmanto 1 kg miltu ar 14 % mitruma saturu, kur x attiecas uz 300 g miltu, tad attiecībā uz kontrolcepšanu x dala ar trīs un reizina ar 10 g ūdens, tātad 10 x/3 g.
                  430 g cukura–sāls–askorbīnskābes šķīduma sastāvā ir 15 g sāls un 15 g cukura. Šie 430 g šķīduma ietilpst mīklas šķidrumā. Tad, lai pievienotu mīklai 10 x/3 g ūdens, ir jāpievieno (10 x/3 + 30) g mīklas šķidruma, kas sastāv no 430 g cukura–sāls–askorbīnskābes šķīduma un papildu ūdens daudzuma.
                  Kaut arī daļu ūdens, kas tika pievienots rauga suspensijā, absorbē raugs, šajā suspensijā ir arī “brīvais” ūdens. Ir patvaļīgi pieņemts, ka 90 g rauga suspensijas ir 60 g “brīvā” ūdens. Šo 60 g “brīvā” ūdens dēļ rauga suspensijā ir jākoriģē mīklas šķidruma daudzums, tātad mīklai beigās jāpievieno 10 x/3 plus 30 mīnus 60 g. To var pārveidot šādi: (10 x/3 + 30) – 60 = 10 x/3 – 30 = (x/3 – 3) 10 = (x – 9) 10/3, kas ir 7.5. punktā minētā formula. Ja, piemēram, ūdens pievienojuma daudzums x, kas izmantots farinogrāfa testā, ir 165 ml, tad šī vērtība jāievieto formulā, tātad 430 g cukura–sāls–askorbīnskābes šķīdumam jāpievieno tik daudz ūdens, lai kopējā masa būtu:
                  (165 – 9) 10/3 = 156 × 10/3 = 520 g.

                  9.2.

                  Šī metode nav tieši piemērojama kviešiem. Procedūra, kas jāievēro, nosakot kviešu cepšanas īpašības, ir šāda.
                  Attīra kviešus un nosaka attīrīto kviešu mitruma saturu. Ja mitruma saturs ir robežās no 15,0 % līdz 16,0 %, to kviešiem nemaina. Ja mitruma saturs ir ārpus minētajām robežām, vismaz trīs stundas pirms malšanas to koriģē līdz 15,5 ± 0,5 % mitruma saturam.
                  Kviešus samaļ miltos, izmantojot Bīlera (Bühler) laboratorijas dzirnavas MLU 202 vai Brabender Quadrumat Senior dzirnavas, vai līdzīgu aparatūru ar tādiem pašiem raksturlielumiem.
                  Izvēlas malšanas režīmu, kurā iegūst vismaz 72 % miltu, un pelnu saturs sausnā ir no 0,50 līdz 0,60 %.
                  Nosaka pelnu saturu miltos saskaņā ar Komisijas Regulas (ES) Nr. 234/2010 (3) II pielikumu un mitruma saturu saskaņā ar šo regulu. Aprēķina ekstrakcijas pakāpi, izmantojot šādu vienādību:
                  E = (((100 – f) F) / (100 – w) W) × 100 %
                  kur:

                              E

                              =

                              ieguves rādītājs;

                              f

                              =

                              miltu mitrums;

                              w

                              =

                              kviešu mitruma saturs;

                              F

                              =

                              miltu masa, kas iegūta, ja mitruma saturs ir f;

                              W

                              =

                              samalto kviešu masa, ja mitruma saturs ir w.

                     Piezīme. Informācija par izmantojamajām sastāvdaļām un aparatūru ir publicēta Nīderlandes Graudu, miltu un maizes institūta (Instituut voor Graan, Meel en Brood, TNO – Postbus 15, Wageningen, Netherlands) 1977. gada 31. marta dokumentā T/77 300.

            IV DAĻA

         Labības paraugu ņemšanas un analīžu metodoloģija

                  1.

                  Katrai labības partijai kvalitātes raksturlielumus nosaka, pamatojoties uz piedāvātās partijas reprezentatīvu paraugu, kas sastāv no paraugiem, ko ņem vismaz vienreiz katrā piegādes reizē un vismaz no katrām 60 tonnām labības.

                  2.

                  Standartmetodes, kas izmantotas, lai noteiktu tās labības kvalitāti, par ko iesniegts intervences piedāvājums vai konkursa piedāvājums vai kas nodota intervencei, ir noteiktas šā pielikuma I, II un III daļā.

                  3.

                  Strīdu gadījumā maksājumu aģentūra atkārtoti veic attiecīgās labības nepieciešamās pārbaudes, kuru izmaksas sedz zaudētāja puse.

            V DAĻA

         Cenu paaugstinājumi un samazinājumi

         I tabula

         Cenas paaugstinājums atkarībā no mitruma satura labībai, kas nav kukurūza

                  Mitruma saturs
                  (%)

                  Paaugstinājums
                  (EUR/t)

                  Mazāk nekā 12,5 līdz 12

                  0,5

                  Mazāk nekā 12 līdz 11,5

                  1

                  Mazāk nekā 11,5

                  1.5

         Cenas paaugstinājums atkarībā no mitruma satura kukurūzai

                  Mitruma saturs
                  (%)

                  Paaugstinājums
                  (EUR/t)

                  Mazāk nekā 12 līdz 11,5

                  0,5

                  Mazāk nekā 11,5

                  1

         II tabula

         Cenas samazinājums atkarībā no mitruma satura labībai, kas nav kukurūza

                  Mitruma saturs
                  (%)

                  Samazinājums
                  (EUR/t)

                  Vairāk nekā 13,0 līdz 13,5

                  0,5

                  Vairāk nekā 13,5 līdz 14,0

                  1,0

                  Vairāk nekā 14,0 līdz 14,5

                  1,5

         Cenas samazinājums atkarībā no mitruma satura kukurūzai

                  Mitruma saturs
                  (%)

                  Samazinājums
                  (EUR/t)

                  Vairāk nekā 12,5 līdz 13,0

                  0,5

                  Vairāk nekā 13,0 līdz 13,5

                  1,0

         III tabula

         Cenas paaugstinājums atkarībā no olbaltumvielu satura parastajiem kviešiem

                  Olbaltumvielu saturs (4)

                  (N × 5,7)

                  Cenas paaugstinājums
                  (EUR/t)

                  Vairāk par 12,0

                  2,5

         IV tabula

         Cenas samazinājums atkarībā no olbaltumvielu satura parastajiem kviešiem

                  Olbaltumvielu saturs (5)

                  (N × 5,7)

                  Cenas samazinājums
                  (EUR/t)

                  Mazāk nekā 11,5 līdz 11,0

                  2,5

            VI DAĻA

         Cenu paaugstinājumu un samazinājumu aprēķināšana

      Cenu korekcijas, kas paredzētas 26. panta 1. punktā, izsaka euro par tonnu un piemēro intervences piedāvājumiem vai konkursa piedāvājumiem, reizinot minētajā pantā noteikto cenu ar noteikto procentuālo paaugstinājumu vai samazinājumu summu, kā norādīts turpmāk:

                  a)

                  ja intervences ietvaros piedāvātās vai konkursā piedāvātās labības mitruma saturs kukurūzai ir mazāks par 12,0 %, bet cita veida labībai mazāks par 12,5 %, tad jāpiemēro cenas paaugstinājumi, kas norādīti šā pielikuma V daļas I tabulā. Ja intervences ietvaros piedāvātās vai konkursā piedāvātās labības mitruma saturs kukurūzai ir lielāks par 12,5 %, bet cita veida labībai lielāks par 13,0 %, tad jāpiemēro cenas samazinājumi, kas norādīti šā pielikuma V daļas II tabulā;

                  b)

                  ja olbaltumvielu saturs parastajos kviešos ir lielāks par 12,0 %, tad jāpiemēro paaugstinājums, kas norādīts šā pielikuma V daļas III tabulā. Ja olbaltumvielu saturs parastajos kviešos ir mazāks par 11,5 %, tad jāpiemēro samazinājums, kas norādīts šā pielikuma V daļas IV tabulā.

         (1)  Komisijas 2006. gada 19. decembra Regula (EK) Nr. 1881/2006, ar ko nosaka konkrētu piesārņotāju maksimāli pieļaujamo koncentrāciju pārtikas produktos (OV L 364, 20.12.2006., 5. lpp.).

         (2)  Komisijas 2006. gada 23. februāra Regula (EK) Nr. 401/2006, ar ko nosaka paraugu ņemšanas un analīzes metodes mikotoksīnu līmeņu oficiālai kontrolei pārtikas produktos (OV L 70, 9.3.2006., 12. lpp.).

         (3)  Komisijas 2010. gada 19. marta Regula (ES) Nr. 234/2010, ar ko paredz sīki izstrādātus noteikumus par to, kā piemērot Padomes Regulu (EK) Nr. 1234/2007 attiecībā uz labības eksporta kompensāciju piešķiršanu un pasākumiem, kas jāveic, rodoties traucējumiem labības tirgū (OV L 72, 20.3.2010., 3. lpp.).

         (4)  Izteikts sausnas procentos.

         (5)  Izteikts sausnas procentos.

      II PIELIKUMS

         RĪSI

      I DAĻA

         Nelobītu rīsu paraugu ņemšanas un analīžu metodoloģija

                  1.

                  Lai pārbaudītu Deleģētās regulas (ES) 2016/1238 II pielikuma I daļā izklāstītās kvalitātes prasības, maksājumu aģentūra tirgus dalībnieka vai viņa attiecīgi pilnvarota pārstāvja klātbūtnē paņem paraugus.
                  Ņem trīs reprezentatīvus paraugus, katram jāsver vismaz vienu kilogramu. Tie attiecīgi paredzēti:

                              a)

                              tirgus dalībniekam;

                              b)

                              uzglabāšanas vietai, kurā notiks pārņemšana;

                              c)

                              maksājumu aģentūrai.

                        Lai iegūtu reprezentatīvus paraugus, ņemamo atsevišķo paraugu skaitu iegūst, partijas daudzumu izdalot ar 10 tonnām. Visu paraugu svars ir vienāds. Reprezentatīvos paraugus iegūst, atsevišķo paraugu summu izdalot ar trīs.
                  Kvalitātes prasību ievērošanu pārbauda, izmantojot reprezentatīvo paraugu, kas paredzēts glabātavai, kurā notiks pārņemšana.

                  2.

                  Reprezentatīvos paraugus ņem katrā piegādes daļā (kravas furgonā, kravas kuģī, dzelzceļa vagonā) saskaņā ar 1. punktā minētajiem nosacījumiem.
                  Pirms partiju nogādā intervences glabātavā, katras piegādes daļas pārbaudi var ierobežot līdz mitruma satura un piemaisījumu līmeņa pārbaudei, kā arī verifikācijai, ka tajā nav dzīvu kukaiņu. Tomēr, ja pēc tam, kad ir veikta pārbaude, kļūst skaidrs, ka piegādes daļa neatbilst minimālajām kvalitātes prasībām, attiecīgā daudzuma pārņemšanu noraida. Ja maksājumu aģentūrai ir iespējas pārbaudīt visu kvalitātes prasību minimumu katrai piegādes daļai, pirms to ieved glabātavā, tā atsakās pārņemt jebkuru piegādes daļu, kas neatbilst šīm prasībām.

                  3.

                  Radioaktivitātes līmeņa pārbaudi veic tikai tad un tikai noteiktu laikposmu, ja to prasa apstākļi.

                  4.

                  Strīdu gadījumā maksājumu aģentūra atkārtoti veic attiecīgo nelobīto rīsu nepieciešamās pārbaudes, kuru izmaksas sedz zaudētāja puse.
                  Jaunu analīzi veic maksājumu aģentūras atzīta laboratorija, pamatojoties uz jaunu reprezentatīvu paraugu, ko vienādās daļās veido tirgus dalībnieka un maksājumu aģentūras saglabātie paraugi. Ja konkursā piedāvāto partiju piegādā pa daļām, rezultāts ir katras piegādes daļas jauno reprezentatīvo paraugu analīžu rezultātu vidējā svērtā vērtība.

            II DAĻA

         Cenu paaugstinājumi un samazinājumi

                  1.

                  Cenu korekcijas, kas paredzētas 26. panta 1. punktā, izsaka euro par tonnu un piemēro intervences konkursa piedāvājumiem, reizinot minētajā pantā noteikto cenu ar procentuālo paaugstinājumu summu, kas noteikti šīs daļas I, II un III tabulā.

                  2.

                  Cenu paaugstinājumus un samazinājumus piemēro, pamatojoties uz vidējiem svērtiem testa rezultātiem attiecībā uz reprezentatīvajiem paraugiem, kā noteikts šā pielikuma I daļā.

         I tabula

         Cenas paaugstinājums atkarībā no mitruma satura

                  Mitruma saturs
                  (%)

                  Paaugstinājums
                  (EUR/t)

                  Mazāk nekā 12,5 līdz 12

                  0,75

                  Mazāk nekā 12 līdz 11,5

                  1,5

         II tabula

         Cenas samazinājums atkarībā no mitruma satura

                  Mitruma saturs
                  (%)

                  Samazinājums
                  (EUR/t)

                  Vairāk nekā 13,5 līdz 14,0

                  0,75

                  Vairāk nekā 14,0 līdz 14,5

                  1,5

         III tabula

         Ar pārstrādes iznākumu saistīti cenas paaugstinājumi

                  Nelobīto slīpēto rīsu veselo graudu iznākums

                  Cenas paaugstinājums par iznākuma punktu (1)

                  Lielāks par pamatiznākumu

                  Paaugstinājums 0,75 % apmērā

                  Nelobīto slīpēto rīsu kopējais iznākums

                  Cenas paaugstinājums par iznākuma punktu

                  Lielāks par pamatiznākumu

                  Paaugstinājums 0,60 % apmērā

         (1)  Piemērojams, ja iznākums pēc rīsu pārstrādes atšķiras no pārstrādes pamatiznākuma attiecīgajai šķirnei, kā paredzēts Deleģētās regulas (ES)2016/1238 II pielikuma II daļā.

      III PIELIKUMS

         LIELLOPU GAĻA

      I DAĻA

         Pārņemšanas nosacījumi un pārbaudes

                  1.

                  Maksājumu aģentūra pārņem piegādātos produktus, verificējot to atbilstību prasībām, kas noteiktas Deleģētās regulas (ES) 2016/1238 III pielikuma I daļā. Konkrēti ir jāveic katra piegādātā liemeņa, pusliemeņa un ceturtdaļliemeņa noformējuma, klasifikācijas, svara un marķējuma sistemātiska pārbaude.

                  2.

                  Ja nav izpildīta kāda no Deleģētās regulas (ES) 2016/1238 III pielikuma I daļā noteiktajām prasībām, attiecīgos produktus noraida. Noraidītos produktus nedrīkst atkārtoti piedāvāt pieņemšanai.

                  3.

                  Maksājumu aģentūra sistemātiski reģistrē 1. punktā aprakstīto pārbaužu rezultātus.

            II DAĻA

         Konversijas koeficienti

                  Uzbūves klase / tauku slānis

                  Koeficients

                  U2

                  1,058

                  U3

                  1,044

                  U4

                  1,015

                  R2

                  1,015

                  R3

                  1,000

                  R4

                  0,971

                  O2

                  0,956

                  O3

                  0,942

                  O4

                  0,914

            III DAĻA

         Atkaulošana

      I.   Vispārīgi nosacījumi, kas reglamentē atkaulošanu

                  1.

                  Atkaulošanu var veikt tikai izciršanas uzņēmumos, kas apstiprināti un darbojas saskaņā ar Eiropas Parlamenta un Padomes Regulas (EK) Nr. 853/2004 (1) prasībām.

                  2.

                  Šajā regulā “atkaulošanas darbības” nozīmē fiziskās darbības ar liellopu/teļa gaļu, kā minēts Deleģētās regulas (ES) Nr. 906/2014 II pielikumā.

                  3.

                  Atkaulotiem izcirtņiem jāatbilst šā pielikuma IV daļas prasībām.

            II.   Līgumi un specifikācijas

                  1.

                  Atkaulošanu veic saskaņā ar līgumu atbilstīgi noteikumiem, ko noteikušas maksājumu aģentūras, saskaņā ar to specifikācijām un atbilstīgi šīs regulas prasībām.

                  2.

                  Maksājumu aģentūras specifikācijas nosaka prasības, kas izciršanas uzņēmumiem jāievēro, sīki apraksta uzņēmumu un vajadzīgās iekārtas un precīzi nosaka prasības atkaulošanas darbībām.
                  Tajās jo īpaši nosaka sīki izstrādātus nosacījumus, precizējot izcirtņu sagatavošanas metodi, aplīdzināšanu, iepakošanu, sasaldēšanu un saglabāšanu, lai izcirtņus pārņemtu maksājumu aģentūra.

            III.   Atkaulošanas darbību kontrole un uzraudzība

      Maksājumu aģentūras veic visus nepieciešamos pasākumus, lai nodrošinātu, ka atkaulošanas darbības tiek veiktas atbilstīgi šīs regulas prasībām un šīs daļas II iedaļā aprakstītajiem līgumiem un specifikācijām.
      Konkrēti, maksājumu aģentūras ievieš sistēmu, lai nodrošinātu visu atkaulošanas darbību nepārtrauktu uzraudzību un verifikāciju. Šādas uzraudzības un verifikācijas rezultātus reģistrē.
      IV.   Izcirtņu uzglabāšana

      Izcirtņus uzglabā saldētavās, kas atrodas tās dalībvalsts teritorijā, kuras jurisdikcijā atrodas maksājumu aģentūra.
      V.   Atkaulošanas darbību izmaksas

      Līgumi, kas minēti šīs daļas II iedaļā, un maksājumi, kurus veic sakarā ar tiem, aptver izmaksas par atkaulošanas darbībām, kas minētas šīs daļas I iedaļas 2. punktā.
      VI.   Atkaulošanas darbību termiņi

      Atkaulošana, aplīdzināšana, svēršana, iepakošana un ātrā sasaldēšana jāveic 10 kalendārajās dienās pēc nokaušanas. Tomēr maksājumu aģentūra var noteikt īsākus termiņus.
      VII.   Pārbaudes un produktu noraidīšana

                  1.

                  Ja šīs daļas III iedaļā minētajās pārbaudēs konstatē, ka produkti neatbilst šajā regulā noteiktajām prasībām un šīs daļas II iedaļā aprakstītajiem līgumiem un specifikācijām, produktus noraida.

                  2.

                  Neskarot sankciju piemērošanu, par noraidītajiem izcirtņiem maksājumu aģentūras atgūst maksājumus no atbildīgajām pusēm par summu, kas vienāda ar cenu, kura norādīta šā pielikuma V daļā.

            IV DAĻA

         Intervences atkaulošanas specifikācijas

      1.   PAKAĻĒJĀS CETURTDAĻAS IZCIRTŅI
      1.1.   Izcirtņu apraksts
      1.1.1.   Intervences apakšstilbs (INT kods 11)
      Izciršana un atkaulošana: ar cirtienu pa pakaļkājas ceļa locītavu atcērt un atdala no ciskas iekšējā gabala un ciskas pakaļējās malas pa robežu starp muskuļiem, atstājot papēža muskuli klāt pie apakšstilba. Izņem apakšstilba kaulus (lielo lielakaulu un paceles cīpslu).
      Aplīdzināšana: aplīdzina cīpslu galus līdz ar gaļu.
      Ietīšana un iesaiņošana: pirms iepakošanas kartona kārbās šie izcirtņi atsevišķi jāiesaiņo.
      1.1.2.   Intervences ciskas ārējais gabals (INT kods 12)
      Izciršana un atkaulošana: atdala no ciskas iekšējā gabala ar taisnu cirtienu uz leju gar līniju no ciskas kaula un no ciskas pakaļējās malas, ciršanu turpinot uz leju pa robežu starp muskuļiem. Aizsargkārtu saglabā neskartu.
      Aplīdzināšana: izņem ceļa skriemeli, locītavas somiņu un cīpslas; ārējā tauku slāņa biezums nevienā vietā nedrīkst pārsniegt 1 cm.
      1.1.3.   Intervences ciskas iekšējais gabals (INT kods 13)
      Izciršana un atkaulošana: atdala no ciskas pakaļējās malas un apakšstilba, cērtot pa robežu starp muskuļiem, un atdala no ciskas kaula; izņem krustakaulu.
      Aplīdzināšana: izņem dzimumlocekļa sakni, piegulošo skrimsli un virsējo cirkšņa limfmezglu; izņem skrimšļus un gūžas kaula saistaudus; ārējā tauku slāņa biezums nevienā vietā nedrīkst pārsniegt 1 cm.
      1.1.4.   Intervences ciskas pakaļējās malas (INT kods 14)
      Izciršana un atkaulošana: atdala no ciskas iekšējā gabala un apakšstilba, cērtot pa robežu starp muskuļiem; izņem ciskas kaulu.
      Aplīdzināšana: izņem kaula locītavai lielos piegulošos skrimšļus, paceles limfmezglu, taukus un cīpslas; ārējā tauku slāņa biezums nevienā vietā nedrīkst pārsniegt 1 cm.
      1.1.5.   Intervences fileja (INT kods 15)
      Izciršana: izņem fileju visā garumā, atbrīvojot priekšgalu (resno galu) no gūžas kaula (ilium) un griežot gar skriemelim piegulošo fileju, tādā veidā atbrīvojot fileju no augšējā mugurgabala.
      Aplīdzināšana: izņem limfmezglus un taukus. Ciskas ādu un garo muguras muskuli atstāj klāt neskartu.
      1.1.6.   Intervences astes gabals (INT kods 16)
      Izciršana un atkaulošana: ar taisnu cirtienu atdala no ciskas pakaļējās malas/ciskas ārējā gabala apmēram 5 cm attālumā no piektā krustu skriemeļa pakaļējās malas, atstājot apmēram 5 cm no sēžas kaula priekšējās malas, uzmanoties, lai neizcirstu cauri ciskas ārējam gabalam.
      Atdala no augšējā mugurgabala, cērtot starp pēdējo jostas un pirmo krustu skriemeli, atbrīvojot gūžas kaula priekšējo malu. Izņem kaulus un skrimšļus.
      Aplīdzināšana: izņem taukus no iekšējās virsmas zem garā muguras muskuļa. Ārējā tauku slāņa biezums nevienā vietā nedrīkst pārsniegt 1 cm.
      1.1.7.   Intervences jostas gabals (INT kods 17)
      Izciršana un atkaulošana: atdala no astes gabala ar taisnu cirtienu starp pēdējo jostas un pirmo krustu skriemeli. Atdala no priekšējās ceturtdaļas (piecu ribu) ar taisnu cirtienu starp 11. un 10. ribu. Tīri izņem mugurkaulu. Izņem ribas un mugurizaugumus, atdalot tos vienā gabalā.
      Aplīdzināšana: izņem visu veidu skrimšļus, kas palikuši pēc atkaulošanas. Jāizņem cīpslas. Ārējā tauku slāņa biezums nevienā vietā nedrīkst pārsniegt 1 cm.
      1.1.8.   Intervences sānu gabals (INT kods 18)
      Izciršana un atkaulošana: izņem visu sānu gabalu no astotās ribas taisni cirstās pakaļējās ceturtdaļas ar cirtienu no vietas, kur muguras gabals atliecas, pa robežu starp muskuļiem uz leju ap pakaļējo muskuļu virsmu līdz horizontālam punktam pēdējā jostas skriemeļa vidū.
      Turpina cirst uz leju, taisni, paralēli filejai pa 13. līdz 6. ribu paralēli mugurkaula augšējai malai tā, lai pilns lejupejošais cirtiens nav vairāk kā 5 cm no garā muguras muskuļa sānu gala.
      Izņem visus kaulus un skrimšļus, atdalot tos vienā gabalā. Visam sānu gabalam jāpaliek vienā gabalā.
      Aplīdzināšana: izņem saistaudu apvalku, kas klāj nervu membrānu, nervu membrānu atstājot neskartu. Taukus aplīdzina tā, lai kopējais redzamo (zemādas un starpaudu) tauku procentuālais daudzums nepārsniegtu 30 %.
      1.1.9.   Intervences priekšējā ceturtdaļa (piecu ribu) (INT kods 19)
      Izciršana un atkaulošana: šis izcirtnis jāatdala no jostas gabala ar taisnu cirtienu starp 11. un 10. ribu, ietverot 6. līdz 10. ribu. Izņem starpribu muskuļus un pleiru plānā slānī ar ribu kauliem. Izņem mugurkaulu un skrimšļus, ieskaitot lāpstiņas galu.
      Aplīdzināšana: izņem skausta saites (ligamentum nuchae). Ārējā tauku slāņa biezums nevienā vietā nedrīkst pārsniegt 1 cm. Aizsargkārtu saglabā neskartu.
      2.   PRIEKŠĒJĀS CETURTDAĻAS IZCIRTŅI
      2.1.   Izcirtņu apraksts
      2.1.1.   Intervences priekšējais apakšstilbs (INT kods 21)
      Izciršana un atkaulošana: ar cirtienu visapkārt izņem spieķa kaulu (radius) un pleca kaulu (humerus). Izņem spieķa kaulu.
      Aplīdzināšana: aplīdzina cīpslu galus līdz ar gaļu.
      Apakšplecus nedrīkst iesaiņot kopā ar apakšstilbiem.
      2.1.2.   Intervences plecs (INT kods 22)
      Izciršana un atkaulošana: atdala plecu no priekšējās ceturtdaļas, cērtot pa robežu starp muskuļiem visapkārt pleca malai un skrimslim lāpstiņas galā, turpinot visapkārt robežai starp muskuļiem tā, lai plecu izceltu no tā dabīgās vietas. Izņem lāpstiņu. Lāpstiņas muskulis jāliek atpakaļ zem lāpstiņas, bet jāatstāj klāt tā, lai kaulu varētu tīri izņemt. Izņem pleca kaulu.
      Aplīdzināšana: izņem skrimšļus, cīpslas un locītavu somiņas; taukus aplīdzina tā, lai kopējais redzamo (zemādas un starpaudu) tauku procentuālais daudzums nepārsniegtu 10 %.
      2.1.3.   Intervences krūtsgabals (INT kods 23)
      Izciršana un atkaulošana: atdala no priekšējās ceturtdaļas, cērtot taisni perpendikulāri pirmās ribas vidum. Izņem starpribu muskuļus un pleiru, atdalot tos vienā gabalā, kopā ar ribām, krūšu kaulu un skrimšļiem. Muskuļu kārta jāatstāj klāt pie krūtsgabala. Jāizņem tauki, kas atrodas zem muskuļu kārtas un krūšu kaula.
      Aplīdzināšana: taukus aplīdzina tā, lai kopējais redzamo (zemādas un starpaudu) tauku procentuālais daudzums nepārsniegtu 30 %.
      2.1.4.   Intervences priekšējā ceturtdaļa (INT kods 24)
      Izciršana un atkaulošana: izcirtni, kas atliek pēc krūtsgabala, pleca un apakšpleca izņemšanas, klasificē kā priekšējo ceturtdaļu.
      Izņem ribu kaulus, atdalot tos vienā gabalā. Kakla kauli jāizņem tīri.
      Garais kakla muskulis (longus colli) jāatstāj klāt pie šā izcirtņa.
      Aplīdzināšana: jāizņem cīpslas, locītavu somiņas un skrimšļi. Taukus aplīdzina tā, lai kopējais redzamo (zemādas un starpaudu) tauku procentuālais daudzums nepārsniegtu 10 %.
      V DAĻA

         Noraidīto intervences izcirtņu individuālās cenas

                  (EUR/t)

                  Intervences fileja

                  22 000

                  Intervences jostas gabals

                  14 000

                  Intervences ciskas iekšējais gabals, intervences astes gabals

                  10 000

                  Intervences ciskas pakaļējās malas, intervences ciskas ārējais gabals, intervences priekšējā ceturtdaļa (piecu ribu)

                  8 000

                  Intervences plecs, intervences priekšējā ceturtdaļa

                  6 000

                  Intervences krūtsgabals, intervences apakšstilbs, intervences apakšplecs

                  5 000

                  Intervences sānu gabals

                  4 000

         (1)  Eiropas Parlamenta un Padomes 2004. gada 29. aprīļa Regula (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (OV L 139, 30.4.2004., 55. lpp.).

      IV PIELIKUMS

         SVIESTS

      I DAĻA

         Paraugu ņemšana ķīmiskajai un mikrobioloģiskajai analīzei un organoleptiskajai vērtēšanai

      1.   Ķīmiskā un mikrobioloģiskā analīze

                  Sviesta daudzums
                  (kg)

                  Minimālais paraugu skaits
                  (> 100 g)

                  ≤ 1 000

                  2

                  > 1 000  ≤ 5 000

                  3

                  > 5 000  ≤ 10 000

                  4

                  > 10 000  ≤ 15 000

                  5

                  > 15 000  ≤ 20 000

                  6

                  > 20 000  ≤ 25 000

                  7

                  > 25 000

                  7 + 1 uz 25 000  kg vai uz daļu no šā daudzuma

            Mikrobioloģiskajai analīzei paraugi jāņem aseptiski.
      Pēc rūpīgas sajaukšanas vienā paraugā var apvienot līdz pieciem 100 g paraugiem analīzei.
      Paraugi jāņem nejaušas izlases veidā dažādās katras partijas vietās pirms ievietošanas maksājumu aģentūras norādītajā saldētavā vai vienlaikus ar ievietošanu.
      Sviesta apvienotā parauga sagatavošana (ķīmiskā analīze):

                  a)

                  lietojot tīru, sausu sviesta paraugnoņēmēju vai līdzīgu piemērotu instrumentu, izvelk vismaz 30 g sviesta no gabala vidus un ieliek parauga traukā. Apvienotais paraugs pēc tam jāaizzīmogo un jānosūta uz laboratoriju analīzei;

                  b)

                  laboratorijā apvienotais paraugs jāuzsilda sākotnējā neatvērtā traukā līdz 30 °C un bieži jākrata, līdz iegūst viendabīgu, šķidru emulsiju bez cietiem gabaliem. Traukam jābūt piepildītam līdz pusei vai līdz divām trešdaļām.

            Attiecībā uz katru ražotāju, kas piedāvā sviestu intervencei, gadā divos paraugos jāanalizē tauki, kas nav piena tauki.
      2.   Organoleptiskā novērtēšana

                  Sviesta daudzums
                  (kg)

                  Minimālais paraugu skaits

                  1 000  ≤ 5 000

                  2

                  > 5 000  ≤ 25 000

                  3

                  > 25 000

                  3 + 1 uz 25 000  kg vai uz daļu no šā daudzuma

            Pēc 30 dienu uzglabāšanas pārbaudes perioda laikā no 30. līdz 45. dienai pēc sviesta piegādes ņem paraugus nejaušas izlases veidā dažādās katras partijas vietās un novērtē tos.
      Katrs paraugs jāvērtē atsevišķi saskaņā ar Regulas (EK) Nr. 273/2008 IV pielikumu. Atkārtota paraugu ņemšana un atkārtota vērtēšana nav atļauta.
      3.   Norādījumi, kas jāievēro paraugu defektu gadījumā:

                  a)

                  ķīmiskā un mikrobioloģiskā analīze:

                              i)

                              ja analizē atsevišķus paraugus, pieļaujams viens paraugs ar vienu defektu no pieciem līdz 10 paraugiem vai pieļaujami divi paraugi ar vienu defektu no 11 līdz 15 paraugiem. Ja paraugam ir defekts, jāņem divi jauni paraugi abās pusēs paraugam, kuram ir defekts, un jāpārbauda attiecīgais rādītājs. Ja neviens no paraugiem neatbilst specifikācijai, sviesta daudzums starp diviem sākotnējiem paraugiem abās pusēs no parauga, kuram ir defekts, ir jāizslēdz no piedāvātā daudzuma.
                              Izslēdzamais daudzums gadījumā, ja jaunajam paraugam ir defekts:

                              ii)

                              ja analizē apvienotus paraugus un konstatē defektus attiecībā uz vienu rādītāju, daudzums, ko pārstāv attiecīgais apvienotais paraugs, ir jāizslēdz no piedāvātā daudzuma. Daudzumu, ko pārstāv viens apvienotais paraugs, var noteikt, sadalot daudzumu, pirms paraugus ņem nejaušas izlases veidā no katras tā daļas;

                  b)

                  organoleptiskā vērtēšana: ja paraugs uzrāda organoleptisku defektu, tad sviesta daudzumu, kas atrodas starp diviem blakus paraugiem abās pusēs neatbilstošajam paraugam, izslēdz no partijas daudzuma;

                  c)

                  ja paraugi uzrāda organoleptisku defektu un vai nu ķīmisku, vai mikrobioloģisku defektu, noraida visu daudzumu.

            II DAĻA

         Sviesta piegāde un iesaiņojums

                  1.

                  Sviestu piegādā blokos un iesaiņo jaunā, izturīgā materiālā tā, lai nodrošinātu tā aizsardzību transportēšanas laikā, ievietojot uzglabāšanā, to uzglabājot un izņemot no glabāšanas.

                  2.

                  Uz iepakojuma ir vismaz šādi dati, attiecīgā gadījumā kodēti:

                              a)

                              apstiprinājuma numurs, kas identificē ražošanas uzņēmumu un ražošanas dalībvalsti;

                              b)

                              ražošanas datums;

                              c)

                              ražošanas partijas numurs un iepakojuma numurs; iepakojuma numuru var aizstāt ar paliktņa numuru, kas atzīmēts uz paliktņa;

                              d)

                              vārds “saldkrējuma”, ja sviesta pH ir 6,2 vai augstāks.

                  3.

                  Glabāšanas pārzinis veic uzskaiti reģistrācijas žurnālā, kurā uzglabāšanas sākuma datumā ieraksta 2. punktā minētās ziņas.

      V PIELIKUMS

         VĀJPIENA PULVERIS

      I DAĻA

         Intervences ietvaros piedāvātā vājpiena pulvera paraugu ņemšana un analizēšana

                  1.

                  Paraugus no partijām ņem saskaņā ar starptautiskajā standartā ISO 707 noteikto kārtību. Tomēr maksājumu aģentūras var lietot citas paraugu ņemšanas metodes ar nosacījumu, ka tās atbilst minētajā standartā izklāstītajiem principiem.

                  2.

                  Iesaiņojumu skaits, kas jāizvēlas analizējamo paraugu ņemšanai:

                              a)

                              partijām ar ne vairāk kā 800 maisiem, kuros tīrsvars ir 25 kg, vismaz astoņi iesaiņojumi;

                              b)

                              partijām ar vairāk nekā 800 maisiem, kuros tīrsvars ir 25 kg, vismaz astoņi iesaiņojumi plus viens iesaiņojums no katriem papildu 800 maisiem vai to daļas.

                  3.

                  Parauga svars: no katra iesaiņojuma ņem vismaz 200 g paraugu.

                  4.

                  Paraugu grupēšana: kopējā paraugā apvieno ne vairāk kā deviņus paraugus.

                  5.

                  Paraugu analīze: katrs kopējais paraugs jāanalizē, lai verificētu visus kvalitātes rādītājus, kas noteikti Deleģētās regulas (ES) 2016/1238 V pielikuma II daļā.

                  6.

                  Paraugu neatbilstība:

                              a)

                              ja izrādās, ka apvienotais paraugs neatbilst vienam no kritērijiem, tad noraida daudzumu, no kura paraugs ņemts;

                              b)

                              ja izrādās, ka apvienotais paraugs neatbilst vairākiem kritērijiem, tad noraida daudzumu, no kura paraugs ņemts, un ņem paraugus no pārējiem tās pašas ražotnes daudzumiem; šo paraugu analīze ir izšķirīga. Šādā gadījumā:

                                          —

                                          paraugu skaitu, kas noteikts 2. punktā, divkāršo,

                                          —

                                          ja izrādās, ka apvienotais paraugs neatbilst vienam vai vairākiem kritērijiem, tad noraida daudzumu, no kura paraugs ņemts.

            II DAĻA

         Vājpiena pulvera piegāde un iesaiņojums

                  1.

                  Vājpiena pulveri iesaiņo jaunos, tīros, sausos un nebojātos maisos, kas atbilst šādām prasībām:

                              a)

                              maisiem ir vismaz trīs slāņi, kuru kopējais stiepes enerģijas absorbcijas vidējais rādītājs ir 420 J/m2;

                              b)

                              otrais slānis ir pārklāts ar polietilēna slāni vismaz 15 g/m2;

                              c)

                              iekšpus papīra slāņiem līdz apakšai ir iekausēts vismaz 0,08 mm biezs polietilēna maiss;

                              d)

                              maisi atbilst standartam EN 770;

                              e)

                              pildot pulveris labi jānoblīvē. Nekādā ziņā nedrīkst pieļaut, ka starp atsevišķiem slāņiem atrodas irdens pulveris.

                  2.

                  Uz maisiem ir šādi dati, attiecīgā gadījumā kodēti:

                              a)

                              apstiprinājuma numurs, kas identificē ražošanas uzņēmumu un ražošanas dalībvalsti;

                              b)

                              ražošanas diena vai vajadzības gadījumā nedēļa;

                              c)

                              ražošanas partijas numurs;

                              d)

                              nosaukums “strūklas vājpiena pulveris”.

                  3.

                  Glabāšanas pārzinis veic uzskaiti reģistrācijas žurnālā, kurā uzglabāšanas sākuma datumā ieraksta 2. punktā minētās ziņas.